Wanita hamil ditinggal kekasih ketika hampir bernikah
Oleh KOSMO!

9 Februari 2022, 7:00 pm
JAKARTA – Seorang wanita dari wilayah Nusa Tenggara Barat terpaksa berdepan episod memilukan dalam hidup apabila ditinggalkan teman lelakinya pada hari pernikahan mereka, lapor laman berita Detik semalam.
Lebih memalukan, wanita berkenaan mengaku dia sedang berbadan dua.
Berdasarkan sebuah video yang tular di media sosial, wanita tersebut dilihat sedang duduk di sebuah kerusi dengan memakai baju pengantin sambil menangis tanpa ditemani pengantin lelaki.
Menurut wanita tersebut yang dikenali sebagai Wanda, teman lelakinya memberikan alasan bahawa majlis pernikahan itu tidak seharusnya mempunyai tetamu.
“Katanya, dia hanya mahu bernikah secara sederhana dan tidak perlu ramai orang tahu,” ujar Wanda.
Menurut laporan, teman lelakinya melarikan diri ke Kota Mataram kerana enggan berkahwin dengan wanita berkenaan. Kedua-dua mereka dikatakan telah lama menjalinkan hubungan cinta.

“Dia berkata, dia enggan bernikah secara meriah kerana ingin mengejar impian menjadi tentera. Namun, permintaannya tidak dipersetujui keluarga saya.
“Dia juga pernah meminta agar pernikahan kami ditunda ke bulan April namun permintaan itu ditolak kerana saya telah hamil. Jika saya tidak berbadan dua, saya sanggup menantinya bertahun-tahun,” kata Wanda.
Wanita itu berkata, dia menyerahkan semua perkara kepada keluarganya untuk mengambil tindakan lanjut dan menggesa agar lelaki berkenaan bertanggungjawab atas perbuatannya.
Susulan insiden itu, keluarga Wanda telah membuat laporan polis dan sempat melakukan sekatan jalan raya bagi memburu teman lelakinya.
Polis Dompu mengesahkan pihaknya ada menerima laporan dan sedang menyiasat sama ada kejadian itu boleh disabitkan dengan jenayah atau tidak. – AGENSI


Iskandar Rayyan Yamani nama anak kelima Jamal Abdillah
Oleh HANISAH SELAMAT

9 Februari 2022, 6:40 pm
PETALING JAYA – Raja Pop, Datuk Jamal Abdillah memilih nama Iskandar Rayyan Yamani untuk cahaya mata kelima yang bakal dilahirkan secara pembedahan pada 22 Februari ini.
Katanya, dia juga memilih tarikh 22.02.2022 yang disifatkan ‘cantik’ seperti dua lagi anak terdahulunya dengan isteri, Datin Zai Izzati Khiruddin, walaupun jangkaan bayi lelaki itu dilahirkan pada hujung bulan ini.
“Ikutkan ‘baby’ lahir pada 28 Februari tetapi kami sepakat pilih tarikh cantik seperti kakak dan abangnya, Nur Azura Yamani yang dilahirkan pada 10.10.2019, manakala El-Isaac Yamani pula pada 11.11.2020.
“Nama pula Iskandar Rayyan Yamani sebab kalau letak Iskandar Zulkarnain sudah ramai dan biasa, jadi kami pilih Rayyan yang bermaksud pintu syurga.
“Sekarang ini pun saya dan isteri sedang membilang hari menunggu detik kelahirannya. Malah saya pun kena bersedia tolong menjaga bayi dan dua lagi budak kecil yang semakin aktif.
“Kami tiada pembantu, jadi saya kena singsing lengan bantu isteri bancuh susu atau tukar lampin anak,” katanya ketika ditemui pada sidang media A Night To Remember Dato Jamal Abdillah & Zamani.

Mengakui agak tertekan kembali melakukan rutin berjaga malam apatah lagi pada usia yang sudah mencecah 63 tahun, namun Jamal tetap teruja menunggu kehadiran permata hati kelimanya.
Selain Azura dan Isaac, penyanyi Kekasih Awal dan Akhir itu turut dikurniakan dua lagi putera yang sudah meningkat dewasa menerusi dua perkahwinan terdahulu iaitu Osama Yamani, 21, dan Ahmad Zaki Yamani, 16.
“Sebenarnya memang terasa agak ‘stress’ juga nak kembali jaga bayi. Tapi, memandangkan itu anak kita, sebagai ayah kita mestilah sama-sama jaga.
“Lagipun selepas empat pembantu rumah berhenti, urusan di rumah pun saya kena bantu sebab kasihan kepada isteri yang sudah sarat hamil.
“Kami pun masih mencari pembantu baharu memandangkan anak-anak masih kecil. Dalam situasi pandemik sebenarnya susah nak cari pengganti,” kongsinya lagi.
Terdahulu Jamal dan Zai, 27, mendirikan rumah tangga pada 1 April 2017.
Menyentuh mengenai konsert dengan Zamani, katanya mereka kini rancak membuat persediaan menghadapi persembahan yang akan berlangsung di Berjaya Hotel, Kuala Lumpur pada 26 Mac depan.
Selain masih meneliti repertoire persembahan, dia berharap kesihatan mereka juga pada tahap memuaskan bagi memberikan aksi terbaik buat khalayak.
“Kami pernah berkongsi pentas dalam konsert lain dan tentu saja kami inginkan penonton pulang dengan membawa memori indah untuk dikenang,” luah pemilik nama sebenar Jamal Ubaidillah Mohd. Ali itu. – K! ONLINE


Bayaran balik PTPTN melalui tiga e-wallet berbeza
Oleh NOR AZIAH MAT NOH

9 Februari 2022, 7:00 pm
PETALING JAYA – Perbadanan Tabung Pendidikan Tinggi Nasional (PTPTN) hari ini memaklumkan semua peminjam PTPTN akan mendapat ganjaran sekiranya membuat bayaran balik pinjaman menerusi aplikasi ShopeePay, BESTPay dan SPayGlobal (SarawakPay).
PTPTN dalam satu kenyataan hari ini berkata, inisiatif itu sebahagian daripada Kempen Click, Pay & Earn 2022 bagi menggalakkan dan memudahkan peminjam membuat bayaran balik pinjaman secara online melalui saluran yang telah disediakan.
“Peminjam PTPTN hanya perlu membuat bayaran balik dengan nilai minimum mengikut tiga saluran terbabit untuk melayakkan peminjam mendapat ganjaran yang ditawarkan bermula 8 Februari sehingga 30 April ini.
“Antara contoh ganjaran, ShopeePay akan memberi baucar diskaun RM5 kepada 30 pengguna aplikasi Shopee terawal setiap hari bagi bayaran pinjaman minimum RM100 dalam satu transaksi.
“Selain itu, BESTPay menawarkan lima kredit percuma kepada 30 pengguna terawal yang membuat bayaran balik pinjaman semasa slot BESTPay satu jam Happy Hour, berlangsung secara rawak antara jam 10 pagi hingga 10 malam setiap hari,” ujarnya.
Jelas PTPTN, hasil kerjasama dengan SarawakPay, pemberian baucar RM2 turut akan diberikan kepada 100 pengguna terawal setiap bulan bagi bayaran balik pinjaman minimum RM10 melalui satu transaksi. – K! ONLINE


Polis Marin rampas rokok seludup RM1.47 juta
Oleh ASLIZA MUSA

9 Februari 2022, 7:15 pm
IPOH – Pasukan Polis Marin (PPM) Wilayah Satu merampas 10,160 karton rokok seludup pelbagai jenama bernilai RM1.47 juta di sebuah rumah tanpa penghuni di Pasir Puteh di sini, semalam.
Serbuan menerusi Op Kontraban pukul 8 malam itu disertai seorang pegawai dan enam anggota PPM Wilayah Satu serta Jabatan Siasatan Jenayah (JSJ) Kontinjen Perak.
Komander PPM Wilayah Satu, Asisten Komisioner Shamsol Kassim berkata, bertindak atas maklumat, pihaknya telah pergi ke sebuah rumah yang disyaki dijadikan sebagai tempat penyimpanan
rokok tanpa cukai kastam.
Katanya, setelah membuat pemantauan selama 24 jam, didapati tiada individu yang datang ke rumah tersebut.
“Pihak polis terpaksa memecahkan kunci pintu belakang rumah tersebut dan pemeriksaan di dalam premis itu menemukan beberapa kotak rokok pelbagai jenis tanpa cukai kastam yang disimpan di setiap bilik.
“Kesemua rokok-rokok itu disyaki rokok yang tidak dibayar cukai dan cuba diedar untuk pasaran tempatan,” katanya dalam satu kenyataan di sini hari ini.

Menurut beliau, rokok seludup membabitkan 9,600 karton rokok putih dan 560 karton rokok kretek itu disimpan dalam 199 kotak dengan nilai anggaran rampasan berjumlah RM1,474,440 beserta cukai.-K! ONLINE


Hujan berterusan di beberapa buah negeri malam ini
Oleh NOR AZIAH MAT NOH

9 Februari 2022, 7:10 pm
PETALING JAYA – Jabatan Meteorologi (MetMalaysia) mengeluarkan amaran hujan berterusan peringkat waspada melibatkan beberapa kawasan di negeri Pahang dan Johor.
Menerusi laporan cuacanya di YouTube, MetMalaysia masih mengekalkan amaran cuaca peringkat waspada bagi daerah Kuantan, Pekan, Rompin di negeri Pahang manakala di Johor pula melibatkan Mersing dan Kota Tinggi.
“Hujan lebat dan ribut petir turut berlaku di kawasan Selangor, Negeri Sembilan, pedalaman negeri Kelantan dan bahagian utara yang dijangka berterusan sehingga malam ini.
“Sementara itu, cuaca yang sama turut dijangka berterusan di Sabah dan Sarawak sehingga lewat malam ini,” ujarnya. – K! ONLINE


Elly Mazlein hadkan dedah anak-anak dalam media sosial
Oleh HANISAH SELAMAT

9 Februari 2022, 7:10 pm
PETALING JAYA – Tetap berpada-pada mendedahkan wajah kedua-dua permata hati dalam media sosial, Elly Mazlein mengakui lebih selesa mempraktikkan cara sebegitu bagi membolehkan mereka menjalani kehidupan seperti kanak-kanak lain.
Kata penyanyi dan pengacara itu, sejak kelahiran cahaya mata pertama enam tahun lalu, dia sengaja enggan terlampau menonjolkan wajah mereka kepada umum.
“Setiap ibu bapa punya cara tersendiri dalam mendidik mahu pun membesarkan anak mereka bersandarkan kesesuaian serta keselesaan masing-masing.
“Bukan saya sengaja menyorokkan anak-anak, sebaliknya tak mahu terlalu menayangkan mereka kepada umum terutama menerusi media sosial.
“Dalam situasi kerjaya saya memang mereka juga tidak terlepas daripada perhatian ramai, cuma sebagai ibu saya memilih untuk bersederhana apabila membabitkan anak tambahan pula mereka masih kecil.
“Sesekali ada juga saya kongsi aktiviti bersama mereka di rumah atau momen istimewa. Sudah besar nanti mereka boleh buka akaun Instagram sendiri,” katanya kepada Kosmo! Online.

Pemilik nama sebenar Sharifah Aida Mazlina Syed Hanafi itu mempunyai sepasang cahaya mata, Putri Sara Sefhia, 6, serta Haider Mateen, yang baru berumur tiga bulan.
Mengakui kehidupan keluarga bertambah seri dengan kehadiran si kecil, mereka semakin menikmati setiap detik penuh makna bersama insan tersayang.
Malah, Elly turut mendedahkan kini lebih selektif memilih tawaran disebabkan mahu menumpukan lebih perhatian kepada anak-anak terutama Haider.
Tambah penyanyi Janji Kekasih itu, saringan untuk setiap undangan kerja hanya bersifat sementara sehingga si kecil yang dilahirkan Oktober tahun lalu itu semakin membesar kelak.
“Alhamdulillah, rezeki datang mencurah-curah tetapi saya tak boleh pentingkan diri. Selepas lama cuti berpantang dan sebelum itu memperlahankan aktiviti ketika sarat hamil, kini masa untuk kembali bekerja.
“Cuma tidaklah saya kaut semua, sebab perlu aturkan jadual sebaik-baiknya supaya lebih banyak masa dengan anak. Dengan keadaan anak yang masih kecil, saya agak selektif tetapi tidaklah terlalu memilih.
“Saya bertuah sebab tugas suami yang fleksibel membolehkan dia membantu menjaga anak-anak ketika saya keluar bekerja. Ayah juga banyak menolong kami,” kongsinya.
Bintang Kampung People itu mendirikan rumah tangga dengan Mohamad Azlan Che Nuh, 32, yang juga seorang guru pada 18 Januari 2020.
Sebelum itu, Elly pernah berkahwin dengan pengarah drama Azmi Hatta pada November 2014 sebelum berpisah setahun kemudian. – K! ONLINE


Pelajar IPT masuk ke kampus secara berperingkat bermula 1 Mac
Oleh NUR HUDA MUSA

9 Februari 2022, 7:05 pm
PETALING JAYA – Kerajaan membenarkan kemasukan pelajar institut pengajian tinggi (IPT) di bawah Kementerian Pengajian Tinggi (KPT) kembali semula ke kampus secara berperingkat mulai 1 Mac ini.
Menteri Kanan Pertahanan, Datuk Seri Hishammuddin Tun Hussein berkata, keputusan itu dibuat selepas Mesyuarat Menteri Kuartet Covid-19 ke-12 semalam yang memperhalusi cadangan daripada KPT berhubung kemasukan pelajar ke IPT, iaitu universiti awam, politeknik, kolej komuniti dan IPT swasta.
Bagaimanapun katanya, dalam usaha memastikan kemasukan pelajar itu dilaksanakan dengan selamat, KPT bersama KKM telah menetapkan Prosedur Operasi Standard (SOP) yang wajib dipatuhi.
“Kemasukan pelajar akan dilaksanakan dengan jumlah kemasukan pelajar adalah 70 hingga 100 peratus mengikut kapasiti IPT masing-masing.
“Pelajar dan staf yang lengkap vaksinasi dan tidak lengkap vaksinasi dibenarkan masuk ke kampus. Namun bagi pelajar dan staf IPT yang tidak divaksinasi lengkap, mereka perlu membuat ujian RT-PCR dan berkeputusan negatif tiga hari sebelum masuk ke kampus,” katanya dalam satu kenyataan di sini hari ini.
Selain itu katanya, ujian pengesanan Covid-19 menggunakan kaedah RTK-Ag perlu dilakukan
seminggu sekali bagi mereka yang tidak divaksinasi lengkap, mengikut Strategi Pengujian Covid-19 Kebangsaan yang dikeluarkan oleh KKM.

“Bagi pelajar antarabangsa sedia ada dan baharu, hanya yang lengkap vaksinasi sahaja dibenarkan masuk ke Malaysia. Mereka juga wajib menjalani tempoh kuarantin selama tujuh hari atau sekiranya telah mendapat dos penggalak, tempoh kuarantin ialah selama lima hari.
“IPT mestilah mempunyai kapasiti untuk menampung bilangan pelajar yang hadir secara fizikal dan sentiasa mematuhi SOP pengajaran dan pembelajaran (PdP) yang ketat. Pelaksanaan PdP secara hibrid dan/atau secara dalam talian dibenarkan kepada IPT,” katanya.
Tambah kenyataan itu katanya, semua aktiviti sukan dan riadah perlu mematuhi SOP yang dikeluarkan oleh KKM selain pelajar yang pulang ke kampus juga wajib terus mematuhi SOP umum seperti memakai pelitup muka, mengamalkan penjarakan fizikal dan sentiasa menjaga kebersihan diri. – K! ONLINE


Kerajaan tambah baik Bantuan Banjir Keluarga Malaysia
Oleh LUQMAN RIDHWAN MOHAMED NOR

9 Februari 2022, 6:08 pm
PUTRAJAYA – Kerajaan melakukan penambahbaikan terhadap Bantuan Banjir Keluarga Malaysia dalam usahanya membantu Perusahaan Mikro, Kecil Dan Sederhana (PMKS) yang terjejas akibat banjir.
Perdana Menteri, Datuk Seri Ismail Sabri Yaakob berkata, kerajaan akan memberi geran bernilai RM3,000 melalui TEKUN Nasional kepada setiap perniagaan mikro dan informal yang terjejas akibat banjir.
Katanya, peruntukan disediakan adalah sebanyak RM50 juta yang mana ia bakal memanfaatkan lebih 15,000 perniagaan mikro dan informal.
“Kedua, dana tambahan RM50 juta akan disediakan melalui Skim Pembiayaan Informal dan Mikro (SPIM) di bawah TEKUN Nasional khusus untuk perniagaan mikro dan informal yang terjejas akibat banjir dengan pinjaman mikro sehingga RM10,000 tanpa faedah di mana tempoh bayar balik adalah sehingga lima tahun dengan moratorium 12 bulan.
“Ketiga, dana sebanyak RM100 juta akan disediakan melalui Program SME Emergency Fund (SMEEF) di bawah SME Corp untuk PKS terjejas, pinjaman sehingga RM100,000 tanpa faedah di mana tempoh bayar balik adalah sehingga lima tahun dengan moratorium 12 bulan,” katanya dalam satu kenyataan hari ini.
Menurut Ismail Sabri, penambahbaikan keempat adalah dalam sektor pertanian, sehingga kini jumlah kerugian yang dilaporkan kesan daripada bencana banjir pada bulan Disember 2021 adalah sebanyak RM91 juta dan jumlah bantuan yang telah disalurkan adalah sebanyak RM21 juta.

Kerajaan meluluskan bantuan tambahan kepada pengusaha Agromakanan yang terjejas banjir melalui suntikan dana sebanyak RM20 juta untuk Tabung Bencana Tanaman Padi (TBTP) menerusi Kementerian Pertanian dan Industri Makanan (MAFI).
“Di bawah TBTP, pesawah yang mengalami kemusnahan tanaman padi akibat banjir bakal menerima bantuan secara tunai sehingga RM1,800 per hektar dengan had maksimum sehingga tiga hektar.
“Bagi pengusaha pertanian lain pula, RM50 juta tambahan akan disediakan di bawah Program Pembangunan Semula Projek Agromakanan (PPSPA),” katanya.
Di bawah PPSPA, katanya, petani, penternak dan peladang yang terjejas akibat kerosakan banjir, layak untuk memohon untuk bantuan sehingga maksimum 50 peratus daripada jumlah kerugian.
“Kadar dan had bantuan adalah mengikut Garis Panduan tabung tersebut dan diberi dalam bentuk barangan atau in-kind iaitu seperti input pertanian atau peralatan.
“Kerajaan akan terus komited dalam usahanya meringankan beban semua golongan yang terjejas akibat banjir seperti PMKS dan Pengusaha Agromakan dengan sentiasa bersedia untuk menyediakan bantuan yang sewajarnya,” katanya. – K! ONLINE


Pemuda maut ditimpa kaca seberat 5.6 tan
Oleh DIYANATUL ATIQAH ZAKARYA

9 Februari 2022, 5:37 pm
JASIN – Seorang pemuda maut selepas ditimpa kotak berisi kaca seberat 5.6 tan di sebuah kilang di Kawasan Perindustrian Lipat Kajang, di sini, hari ini.
Dalam kejadian kira-kira pukul 7.10 pagi itu, mangsa, Muhammad Umar Mohd. Shahid, 23, maut di tempat lokasi akibat kecederaan parah di beberapa anggota badan.
Ketua Polis Daerah Jasin, Deputi Superintendan Mispani Hamdan berkata, kemalangan berlaku ketika mangsa sedang menjalankan kerja mengikat kotak kaca di dalam kontena.
“Ketika membuat kerja, mangsa telah terlanggar kayu penahan menyebabkan kaca seberat 5.6 tan menghempap si mati.
“Akibat kemalangan itu, mangsa mengalami kecederaan parah di pelbagai anggota badan termasuk kepala dan disahkan meninggal dunia di tempat kejadian,” katanya.
Tambahnya, ketika insiden berlaku mangsa juga berada di penghujung syifnya yang tamat pada pukul 8 pagi.

Mengulas lanjut beliau berkata, mangsa telah dikeluarkan daripada serpihan kaca dengan bantuan pasukan bomba.-K! ONLINE


Tujuh lelaki lalok dadah dicekup
Oleh NOOR HASLIZA NUSI

9 Februari 2022, 5:26 pm
BALIK PULAU – Tujuh lelaki tempatan diberkas selepas disyaki terlibat dalam aktiviti penagihan dadah di dua lokasi berasingan di Teluk Kumbar dan Teluk Bahang di sini hari ini.
Kesemua suspek berusia antara 30 hingga 40-an itu diberkas sepasukan anggota dari Balai Polis Teluk Kumbar dan Teluk Bahang semasa menjalankan tugasan Ronda Cegah Jenayah.
Ketua Polis Daerah Barat Daya, Superintendan Kamarul Rizal Jenal berkata, seramai enam lelaki yang masing-masing bekerja sebagai juruteknik, pengimpal, pelayan hotel, pemandu bot, nelayan dan tukang sapu itu ditahan di kawasan Teluk Bahang.
“Hasil pemeriksaan ke atas semua suspek terbabit telah menemui dadah disyaki ganja dengan anggaran berat 11.83 gram (g), 1.45g syabu dan peralatan menghisap dadah.
“Seorang lagi tangkapan dilakukan di kawasan Teluk Kumbar bersama rampasan dadah disyaki jenis heroin dengan anggaran berat 0.28g,” katanya menerusi kenyataan yang dimuat naik di laman sosial Facebook Ibu Pejabat Polis Daerah Barat Daya di sini hari ini.
Beliau memberitahu, kesemua suspek kini ditahan bagi membantu siasatan mengikut Seksyen 6, Sek 12 (2) dan Sek 15(1)(a) Akta Dadah Berbahaya 1952. – K! ONLINE


Britain rangka undang-undang banteras aktiviti sebar gambar kemaluan di internet
Oleh KOSMO!

9 Februari 2022, 5:30 pm
LONDON – Kerajaan Britain sedang merangka rang undang-undang yang akan menjadikan kegiatan menyebarkan gambar kemaluan di internet sebagai satu jenayah, lapor akhbar Metro UK semalam.
Menurut laporan, pihak pendakwa raya sebelum ini sukar mensabitkan individu yang mengirim gambar kemaluan mereka kepada orang lain dengan kesalahan jenayah.
Ini kerana undang-undang sedia ada tidak dapat dilaksanakan untuk perlakuan yang dilakukan secara siber.
Bagaimanapun, kesalahan tersebut dilihat semakin kerap dilakukan dengan terdapat individu menggunakan teknologi seperti WiFi, Bluetooth dan AirDrop untuk melakukan gangguan seksual secara siber itu di lokasi terbuka dan dalam pengangkutan awam.
Menteri Keadilan, Victoria Atkins mengesahkan perkara itu di Parlimen dengan berkata bahawa kerajaan akan menjadikan tindakan menunjukkan kemaluan secara siber sebagai satu jenayah.
“Dari segi kegiatan menunjukkan kemaluan secara siber, saya ingin mengesahkan bahawa kerajaan sedang mencari cara-cara untuk menjadikan kegiatan itu sebagai satu jenayah zaman moden,” katanya.

Beliau berkata demikian sebagai menjawab soalan yang dilemparkan oleh bekas Menteri Kesamarataan parti Konservatif, Maria Miller, yang bertanyakan mengenai undang-undang berkaitan perlakuan tersebut. – AGENSI


‘Saya sudah kembali pulih’ – Tun M
Oleh MOHD. HUSNI MOHD. NOOR

9 Februari 2022, 6:00 pm
PUTRAJAYA – “Alhamdulillah dengan rawatan yang diberi Institut Jantung Negara (IJN) saya kembali pulih,” kata ringkas bekas Perdana Menteri, Tun Dr. Mahathir Mohamad menerusi laman Instagramnya hari ini.
Mahathir menerusi rakaman video menerusi akaun, chedetofficial turut merakamkan ucapan terima kasih kepada semua pihak yang mendoakan agar kesihatannya kembali pulih.
“Rahsianya ialah saya telah pulih daripada satu penyakit yang bagi sayalah amat teruk. Ada kalanya saya tak harap untuk pulih tetapi alhamdulillah, dengan rawatan yang diberi di IJN..saya pulih.
“Waktu ini, saya boleh berjalan, boleh makan, boleh tidur dan boleh duduk. Almost (hampir) macam biasalah,” katanya.
Menerusi perkongsian sama, Mahathir turut dilihat berjalan-jalan di pesisir Tasik Putrajaya ditemani beberapa pegawai iringnya.
Malah, beliau turut ditemani dan dilihat berehat sambil menikmati sarapan pagi bersama isterinya, Tun Dr. Siti Hasmah Mohamad Ali di tepi Tasik Putrajaya.

Sebelum ini, Mahathir dimasukkan ke IJN untuk rawatan perubatan serta prosedur perubatan elektif dan dibenarkan keluar pada 5 Januari lalu namun, akan menjalani pemulihan dan pemeriksaan susulan di rumah. – K! ONLINE


PRN Johor: Muda bertanding 6 kerusi
Oleh MOHAMAD FAIZAL HASHIM

9 Februari 2022, 5:33 pm
JOHOR BAHRU – Parti Ikatan Demokratik Malaysia (Muda) akan bertanding di enam kerusi Dewan Undangan Negeri (DUN) pada Pilihan Raya Negeri (PRN) Johor yang akan diadakan pada 12 Mac depan.
Pembahagian kerusi itu diputuskan pada rundingan rasmi PRN Johor antara Parti Amanah Negara (Amanah), DAP dan Muda yang telah mencapai kesepakatan.
Menurut kenyataan bersama itu, Muda akan bertanding di kerusi DUN Tenang, Bukit Kepong, Parit Raja, Machap, Puteri Wangsa dan Bukit Permai.
“Rundingan rasmi ini telah bersetuju dengan tiga matlamat utama antaranya memastikan tidak ada pertindihan kerusi antara calon Amanah, DAP dan Muda di setiap kawasan.
“Keduanya, kita bersetuju menumpukan usaha dan tenaga kerja jentera Amanah, DAP dan Muda untuk memenangi setiap calon serta bersama-sama menubuhkan kerajaan Negeri demi membantu rakyat mencapai impian mereka,” katanya dalam satu kenyataan hari ini.-K! ONLINE


Pelajar sekolah rendah tunjuk bakat silat, hilangkan gemuruh terima vaksin
Oleh KOSMO!

9 Februari 2022, 6:00 pm
JAKARTA – Sebuah video tular di media sosial memaparkan gelagat seorang kanak-kanak yang takut untuk divaksin dengan bersilat di hadapan kaunter, lapor laman berita Suara.com.
Video yang dimuat naik pada akaun Instagram bernama @terangmedia itu menunjukkan suasana di sebuah sekolah rendah yang menjalankan pemberian suntikan vaksin kepada pelajar-pelajar.
Menerusi video yang dikongsikan, beberapa petugas kesihatan dilihat sedang bersiap sedia untuk menyuntik vaksin kepada pelajar.
Seorang pelajar lelaki yang memakai pelitup muka berwarna putih kemudian menunjukkan aksi silat ketika gilirannya tiba.
Aksi itu turut mendapat tumpuan orang yang berada di sekitar kawasan kejadian dengan memberikan tepukan dan gelak tawa.
Pelajar itu kemudian duduk di atas kerusi untuk menerima suntikan.

Rata-rata netizen memberikan pandangan di ruangan komen.
“Jika ia boleh menambah keyakinan dan keberanian, mengapa tidak,’’ tulis seorang netizen.
“Bagus begitu, yang penting jangan berlagak hero nanti,’’ komen netizen lain. – Agensi


Wang pelaburan haram RM17.5 juta belum dituntut
Oleh NIA AMIRA NAJWA AZMI

9 Februari 2022, 5:44 pm
PETALING JAYA – Sebuah firma guaman meminta 7,849 penuntut pihak ketiga yang terpedaya sehingga menyerahkan deposit haram berjumlah RM17.5 juta kepada sebuah syarikat dikendalikan oleh seorang artis dan dua anaknya supaya tampil bagi mendapatkan semula wang mereka.
Peguam, S. I Rajah berkata, mereka yang merasakan menjadi mangsa syarikat tersebut supaya menghubungi firma itu untuk tindakan selanjutnya di mahkamah.
S.I Rajah ketika hadir di ibu pejabat Media Mulia, Petaling Jaya. – FOTO/FARIZ RUSADIO
“Kes ini sudah berlanjutan sejak 14 tahun lalu. Ada penuntut yang telah berjaya dalam rayuan terakhir di Mahkamah Rayuan Putrajaya pada 24 April tahun lepas terhadap Bank Negara Malaysia (BNM). Jadi, sesiapa yang menjadi mangsa boleh berbuat demikian untuk mendapatkan semula wang mereka.
“BNM telah menyiarkan senarai nama penuntut yang masih belum tampil serta tidak melantik peguam untuk urusan tersebut,”katanya kepada Kosmo!.
Menurut Rajah, mereka perlu mengemukakan dokumen seperti salinan kad pengenalan, akaun bank dan nombor telefon untuk dihubungi.
Katanya, penuntut pihak ketiga berhak melantik peguam sendiri dan pihaknya juga bersedia untuk mewakili mereka.

“BNM akan melucuthakkan wang tersebut kepada kerajaan Malaysia jika penuntut pihak ketiga tidak tampil untuk membuat tuntutan. Mangsa-mangsa terlibat boleh menghubunginya di talian 03-2022 2019 atau 03-2022 0209 bagi maklumat lanjut,” jelasnya.
Mengikut rekod, syarikat tersebut didakwa menerima deposit berjumlah lebih RM100 juta tanpa lesen dan berdepan dengan 360 tuduhan aktiviti penggubahan wang haram berjumlah RM59 juta.-K! ONLINE


PRN Johor: PN letak semua calon di 56 kerusi DUN
Oleh MOHAMAD FAIZAL HASHIM

9 Februari 2022, 5:49 pm
JOHOR BAHRU – Perikatan Nasional (PN) akan meletakkan calon di semua kerusi Dewan Undangan Negeri (DUN) yang akan dipertandingkan pada Pilihan Raya Negeri (PRN) Johor pada 12 Mac ini.
Setiausaha Badan Perhubungan PN Negeri Johor, Datuk Dr. Sahruddin Jamal berkata, kesemua kerusi itu melibatkan Parti Pribumi Bersatu Malaysia (Bersatu) bersama Pas dan Gerakan sebagai anggota parti PN Johor.
“Suruhanjaya Pilihan Raya (SPR) telah menyempurnakan mesyuarat khas dan memutuskan PRN Johor Ke-15 perlu diadakan bagi mengisi kekosongan 56 kerusi DUN. Dengan pengumuman tarikh penting tersebut, PN Negeri Johor akan meneruskan dan memperkasakan gerak kerja jentera bagi menghadapi pilihan raya ini.
“Sebagai menghormati sistem Demokrasi Berparlimen, Bersatu bersama Pas dan Gerakan sebagai Anggota Parti Perikatan Nasional akan meletakkan calon di semua kerusi yang dipertandingkan,” katanya dalam kenyataan hari ini.-K! ONLINE


Petrol RON97 naik 9 sen berkuat kuasa esok
Oleh LUQMAN RIDHWAN MOHAMED NOR

9 Februari 2022, 5:52 pm
PUTRAJAYA – Harga runcit petrol RON97 naik 9 sen seliter iaitu daripada RM3.12 kepada RM3.21 seliter berkuat kuasa esok sehingga 16 Februari depan.
Kementerian Kewangan (MOF) dalam satu kenyataan berkata, harga runcit petrol RON95 dan diesel pula kekal masing-masing pada paras RM2.05 seliter dan RM2.05 seliter.
Katanya, pengekalan harga itu adalah bagi melindungi pengguna daripada kesan kenaikan harga sebenar minyak di pasaran global.
“Kerajaan juga akan terus memantau kesan perubahan harga minyak mentah dunia serta mengambil langkah yang bersesuaian bagi memastikan kebajikan dan kesejahteraan rakyat terus terpelihara,” katanya. – K! ONLINE


17,134 kes baharu; hanya 86 kes kategori 3,4,5
Oleh SITI A'ISYAH SUKAIMI

9 Februari 2022, 3:46 pm
PUTRAJAYA – Jangkitan harian Covid-19 terus meningkat mencecah 17,134 kes hari ini, menjadikan jumlah kumulatif sebanyak 2,956,332 kes.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah tersebut, 86 kes (0.5 peratus) kategori tiga, empat dan lima manakala, 17,048 kes (99.5 peratus) kategori satu dan dua.
Menerusi maklumat yang dikongsikan oleh beliau pada Twitter, pecahan bagi kes hari ini melibatkan kategori satu iaitu 4,722 kes (27.56 peratus) dan kategori dua 12,326 kes (71.94 peratus).
Seterusnya, kategori tiga dengan 58 kes (0.34 peratus), kategori empat 24 kes (0.14 peratus) serta kategori lima dengan empat kes (0.02 peratus). -K!ONLINE


Kerap makan paracetamol tingkat risiko serangan jantung
Oleh KOSMO!

9 Februari 2022, 4:30 pm
LONDON – Satu kajian terbaharu mendapati bahawa pengambilan pil paracetamol secara kerap akan meningkatkan risiko serangan jantung bagi satu perempat daripada penduduk Britain, lapor akhbar The Sun kelmarin.
Amaran itu diberikan pakar yang menyatakan bahawa pengambilan pil tersebut dalam jangka masa panjang merisikokan 15 juta penduduk dewasa negara itu yang mengalami tekanan darah tinggi.
Menurut pasukan penyelidik dari Universiti Edinburgh, tindakan mengambil dua tablet pil tahan sakit itu setiap hari meningkatkan risiko serangan jantung atau angin ahmar sebanyak 20 peratus bagi pesakit yang sememangnya menghidap keadaan itu.
Justeru itu, mereka menasihati doktor-doktor agar memberikan dos serendah mungkin kepada pesakit-pesakit untuk mengawal kesakitan.
“Ini tidak berkaitan dengan pengambilan paracetamol dalam jangka masa singkat untuk sakit kepala atau demam. Ia tidak menjadi masalah.
“Sebaliknya, risiko tersebut memberi ancaman kepada individu yang mengambil pil itu secara kerap dalam jangka masa panjang, kebiasaannya untuk sakit kronik,” kata seorang doktor Perkhidmatan Kesihatan Kebangsaan (NHS) di Scotland, Dr. Iain MacIntyre. – AGENSI


Semua mangsa banjir Pitas dibenarkan pulang
Oleh IVAN AMIRUL

9 Februari 2022, 4:42 pm
PITAS – Dua lagi pusat pemindahan sementara (PPS) menempatkan mangsa banjir di daerah Pitas ditutup sepenuhnya pukul 12 tengah hari tadi.
Dua PPS berkenaan adalah PPS Dewan Kampung Sinukab dan Dewan Kampung Kusilad yang menempatkan 559 mangsa daripada 183 keluarga.
Setakat pukul 10 pagi tadi, PPS Dewan Kampung Sinukab kekal merekodkan seramai 510 mangsa banjir meliputi 170 keluarga.
Manakala seramai 49 mangsa melibatkan 13 keluarga lagi masih berada di PPS Dewan Kampung Kusilad.
Terdahulu, dua PPS iaitu Dewan Sekolah Kebangsaan (SK) Pekan Pitas ll dan Dewan SK Rukom ditutup semalam sekaligus menunjukkan situasi banjir di daerah Pitas semakin pulih. -K! ONLINE.


Kes naik, rakyat gesa jangan buka sempadan negara
Oleh NUR HUDA MUSA

9 Februari 2022, 4:07 pm
PETALING JAYA – Orang ramai menggesa agar kerajaan menangguhkan dahulu pembukaan sempadan negara berikutan jumlah kes jangkitan Covid-19 yang melonjak tinggi.
Semalam, kes jangkitan Covid-19 mencatatkan sebanyak 13,944 kes dan meningkat kepada 17,134 kes hari ini sekali gus menimbulkan kebimbangan kepada orang ramai.
Tinjauan Kosmo! di Facebook Ketua Pengarah Kesihatan, Tan Sri Dr. Noor Hisham Abdullah mendapati, rata-rata pengguna menggesa agar kerajaan tidak terburu-buru membuka sempadan negara dan kekalkan arahan keperluan untuk menjalankan kuarantin wajib bagi pengunjung dari luar negara.
“Harap kes hari ini membuka mata kerajaan untuk tidak tergesa-gesa buka sempadan negara. Makin bertambah-tambah kes nanti dengan varian yang kita tak tahu apa lagi bakal muncul,” kata Hasya.
“Saya tak sokong sempadan negara dibuka untuk tujuan apa sekalipun. Biarlah tutup dahulu, nanti tak pasal-pasal sempadan negeri pula ditutup semula,” kata Tengku.
“Harap petugas barisan hadapan kita terus teguh, walaupun teruk dicaci maki netizen. Semoga Allah terus merahmati dan melindungi kalian semua,” kata Rosminah.

Sementara itu, ada juga pengguna media sosial yang meminta agar kerajaan melaksanakan penutupan sempadan daerah atau negeri segera agar kes jangkitan dapat dikurangkan sebelum umat Islam berpuasa.
“Lebih baik kerajaan larang dulu rakyat untuk rentas negeri dalam tempoh sebulan ini terutama negeri yang kes jangkitannya tinggi,” kata Harraz.
“Berita tak baik kes naik, ketatkan SOP, bila SOP tak ketat ramai lupa wabak Covid-19 ini masih ada,” kata Caroline.
“Apa kata tutup sempadan negeri sekarang, sekurang-kurangnya dapat kurangkan kes sebelum puasa dan nak sambut Hari Raya,” kata Rizal. – K! ONLINE


CBP sasar aset lebih RM7 bilion, tambah cawangan lagi
Oleh AMREE AHMAD

9 Februari 2022, 4:57 pm
oPUTRAJAYA – Optimis dengan trend ekonomi positif tahun ini, Co-opbank Pertama (CBP) berhasrat memperluaskan pelbagai produk selain menambah sehingga 10 cawangan baharu.
Keyakinan itu disuarakan Ketua Pegawai Eksekutifnya, Khairil Anuar Mohamad Anuar yang juga menyasarkan aset keseluruhan koperasi premier ini melebihi RM7 bilion sepanjang 2022.
“Kami gembira dengan prospek pertumbuhan semasa tahun ini dan berdasarkan prestasi tahun lalu, aset kami mampu melepasi RM6.1 bilion di sebalik pelbagai isu kekangan,” katanya.
Beliau ditemui pemberita selepas mengetuai Majlis Lafaz Ikrar Bebas Rasuah CBP disertai 60 pegawai kanan dan disaksikan di hadapan Pengerusinya, Datuk Baharom Embi di sini hari ini.
Turut hadir ialah Pengerusi Eksekutif Suruhanjaya Koperasi Malaysia (SKM), Zazali Haron dan juga wakil dari Suruhanjaya Pencegahan Rasuah Malaysia (SPRM), Mohamad Ahmad. -K! ONLINE.


Pondok usang jadi stor simpanan rokok seludup
Oleh MOHD SHARKAWI LONDING

9 Februari 2022, 4:01 pm
MERSING – Satu sindiket penyeludupan dikesan menjadikan pondok usang di dalam ladang kelapa sawit di Sri Pantai di sini sebagai tempat penyimpanan rokok seludup.
Tindakan bagi mengaburi mata pihak berkuasa itu bagaimanapun terbongkar susulan intipan dan risikan dijalankan Pasukan Polis Marin Wilayah (PPM) Dua.
Komander PPM Wilayah Dua, Asisten Komisioner Muhd Zailani Abdullah berkata, pihaknya yang membuat pemantauan di kawasan persisiran pantai daerah Mersing menerima maklumat berhubung aktiviti penyeludupan kira-kira pukul 6.45 petang, semalam.
Katanya, sebuah kenderaan awam dikesan memasuki ke kawasan ladang sawit di Sri Pantai Mersing dalam keadaan mencurigakan.
“Anggota risik PPM Wilayah Dua, Mersing telah pergi ke lokasi yang dinyatakan, tetapi tidak menemui sebarang kenderaan namun telah menjumpai sejumlah kotak dan rokok yang dipercayai tidak bercukai kastam yang diletakkan di sebuah pondok usang.
“Tiada individu yang datang mengambil rokok berkenaan setelah intipan dijalankan selama satu jam setengah oleh anggota PPM tersebut,”katanya dalam satu kenyataan di sini hari ini.

Muhd. Zailani berkata, pihaknya merampas rokok yang dipercayai tidak bercukai Kastam tersebut dan dibawa ke Pejabat PPM Wilayah Dua, Mersing.
Ujarnya, anggara kasar nilai rampasan rokok termasuk cukai berjumlah RM20,400 dan rampasan diserahkan kepada Pengawai Penyiasat BSJD Mersing untuk tindakan selanjutnya.
Kes akan disiasat Dibawah Seksyen 135 (1)(d) Akta Kastam 1967.-K! ONLINE.


Tiga lelaki Kemboja ceroboh Hutan Simpan Tembat dipenjara
Oleh MOHD AZLI ADLAN

9 Februari 2022, 5:03 pm
KUALA TERENGGANU – Padah menceroboh hutan simpan untuk mencuri kayu gaharu pada bulan lalu, tiga lelaki warga Kemboja dijatuhi hukuman penjara oleh Mahkamah Sesyen di sini hari ini.
Hakim Nooriah Osman menjatuhkan hukuman penjara 10 bulan terhadap Noeun Sokhen, 52, atas dua kesalahan menceroboh hutan simpan dan memiliki kayu gaharu secara tidak sah.
Beliau juga memerintahkan dua lagi tertuduh iaitu Seoung Sopheap, 52, dan Seur Phakdey, 47, pula dipenjara lapan bulan atas kesalahan menceroboh hutan simpan.
Terdahulu ketiga-tiga membuat pengakuan bersalah sebaik kertas pertuduhan masing-masing selesai dibacakan secara berasingan oleh jurubahasa dalam bahasa Khmer.
Berdasarkan pertuduhan pertama terhadap Sokhen, dia didakwa memiliki hasil hutan berupa kayu gaharu secara salah di Kompartmen 492, Hutan Simpan Tembat, Hulu Terengganu pada pukul 6.30 petang, 11 Januari lalu.
Tertuduh pertama itu didakwa mengikut Seksyen 84 (1) Akta Perhutanan Negara 1984 yang memperuntukkan hukuman penjara sehingga lima tahun atau denda maksimum RM50,000 atau kedua duanya sekali jika sabit kesalahan.

Sokhen, Sopheap dan Phakdey juga menghadapi pertuduhan menceroboh Hutan Simpan Tembat, Hulu Terengganu pada tarikh dan masa sama.
Mereka didakwa mengikut Seksyen 47 (1) akta sama yang memperuntukkan hukuman penjara sehingga tiga tahun dan denda maksimum RM10,000 jika sabit kesalahan. – K! ONLINE


Angin 68 km/j badai Pulau Pinang semalam
Oleh SAFINA RAMLI

9 Februari 2022, 4:04 pm
GEORGE TOWN – Kejadian angin kencang yang berlaku di negeri ini semalam adalah berpunca daripada awan kumulonimbus yang membawa ribut petir berskala kecil.
Menurut Jabatan Meteorologi Malaysia (MetMalaysia), keadaan itu boleh berlangsung pada sebelah petang sepanjang minggu ini serta pihaknya akan sentiasa memantau dan mengemaskini amaran cuaca dari semasa ke semasa.
MetMalaysia merekodkan jumlah hujan sebanyak 19.4 milimeter (mm) pada pukul 6 petang semalam di Stesen Meteorologi Butterworth, manakala 8.4 mm hujan direkodkan di Stesen Meteorologi Pencemaran Udara Prai.
Selain itu, Stesen Meteorologi Bayan Lepas telah merekodkan 4.8mm hujan pada waktu sama.
Kejadian hujan lebat beserta ribut dilaporkan berlaku di beberapa kawasan di Pulau Pinang petang semalam sehingga menyebabkan kejadian pokok tumbang dan struktur bumbung diterbangkan angin.
Dalam pada itu, Pengerusi Jawatankuasa Perumahan, Kerajaan Tempatan dan Perancangan Bandar dan Desa negeri, Jagdeep Singh Deo berkata, kadar kelajuan angin yang direkodkan sewaktu kejadian ribut semalam adalah sekitar 68 kilometer sejam (km/j).

“Terdapat 25 lokasi yang dilaporkan berlaku kejadian pokok tumbang dan di dua lokasi terdapat struktur bumbung diterbangkan angin.
“Pasukan Majlis Bandaraya Pulau Pinang telah mengalihkan pokok-pokok tumbang ini semalam dan hari ini kerja-kerja pembersihannya dijangka diselesaikan,” katanya. – K! ONLINE.


Polis selamatkan 2 beradik berniaga sayur depan bank
Oleh OTHMAN YAHAYA

9 Februari 2022, 4:50 pm
SUNGAI PETANI – Polis menyelamatkan dua beradik berusia setahun enam bulan dan enam tahun yang ditemui menjual sayur tanpa penjaga di hadapan bank dekat sebuah pusat beli-belah di Jalan Kampung Baru di sini semalam.
Kanak-kanak perempuan dan adik lelakinya itu diselamatkan pada pukul 6.30 petang selepas kisah dua beradik itu tular di laman sosial pada pagi semalam.
Timbalan Ketua Polis Daerah Kuala Muda, Superintendan Anuar Abdul Rahman berkata, bertindak atas maklumat orang awam, pihaknya ke lokasi kejadian dan menemui dua beradik terbabit bersama ibu mereka berusia 39 tahun.
Kata Anuar, pihaknya kemudian membawa wanita terbabit dan dua anaknya ke Ibu Pejabat Polis Daerah (IPD) Kuala Muda untuk tindakan lanjut.
“Hasil soal siasat, ibu kanak-kanak terbabit memberitahu meninggalkan mereka seketika di hadapan bank tersebut kerana mahu memasukkan sejumlah wang kepada anaknya.
“Wanita itu juga mendakwa bahawa anak-anaknya tidak ditinggalkan dalam tempoh yang lama,” katanya di sini hari ini

Menurutnya, siasatan lanjut mendapati wanita terbabit yang merupakan ibu tunggal tidak mempunyai pekerjaan tetap dan hanya menjual sayur demi kelangsungan hidup.
“Ujian urin ke atas wanita itu didapati positif dadah jenis methamphetamine dan tangkapan telah dibuat mengikut Seksyen 15(1) Akta Dadah Berbahaya 1952,” jelasnya.
Tambahnya, semakan rekod juga mendapati wanita dari Sik dekat sini itu mempunyai rekod lampau berkaitan dadah.
“Dua anaknya diserahkan kepada Jabatan Kebajikan Masyarakat (JKM) untuk tindakan lanjut,” katanya. – K! ONLINE.


Peter sudah beri kerjasama, enggan tanda tangan notis tangkapan
Oleh NORLIZAH ABAS

9 Februari 2022, 5:22 pm
KUALA LUMPUR – Datuk Peter Anthony memberitahu Mahkamah Sesyen di sini hari ini, beliau enggan menandatangan notis tangkapan yang diserahkan oleh Suruhanjaya Pencegahan Rasuah Malaysia (SPRM) kerana telah memberikan kerjasama sepanjang siasatan pada 2014.
Tertuduh yang juga saksi pembelaan pertama mengakui tidak bersetuju dengan kesalahan memberi rasuah di bawah Seksyen 17(b) Akta SPRM 2009 seperti yang dinyatakan dalam notis tangkapan yang diserahkan oleh pegawai SPRM.
Peter menyatakan demikian ketika membela diri terhadap pertuduhan memalsukan dokumen berhubung kontrak penyelenggaraan sistem mekanikal dan elektrikal (M&E) di Universiti Malaysia Sabah (UMS).
Menurut bekas Menteri Pembangunan Infrastruktur Sabah itu, beliau diminta hadir ke Pejabat SPRM Sabah pada 12 Mac 2015 dan dimaklumkan oleh pegawai agensi itu bahawa satu tangkapan di bawah Seksyen 17(b) akan dikuatkuasakan terhadapnya.
Ketika ditanya oleh peguam S. Devanandan yang mewakilinya, beliau kemudian bertanyakan kepada pegawai yang menyerahkan notis tangkapan apa kesalahan yang dilakukannya.
Namun ujar Peter, 51, pegawai itu hanya menyatakan kes adalah berkaitan kesalahan memberi rasuah namun tidak memberikan jawapan ketika beliau bertanya siapa pihak yang diberikan rasuah.

Tertuduh selanjutnya menafikan pernah memberi rasuah kepada mana-mana pihak sebelum ini.
Menurut Peter, pegawai SPRM kemudian merakam kenyataannya pada hari yang sama walaupun fikirannya bercelaru ketika itu kerana memikirkan pertuduhan mengikut seksyen berkenaan.
Ujarnya, pada sebelah petang, pihak SPRM memaklumkan beliau akan ditahan di lokap melainkan wang jaminan RM10,000 dijelaskan yang mana kemudian dibayarnya. – K! ONLINE.


Individu bujang lebih berisiko mati awal
Oleh KOSMO!

9 Februari 2022, 3:06 pm
LONDON – Satu kajian mendapati bahawa individu yang menjalani kehidupan rumah tangga yang bahagia dapat menikmati hidup lebih lama dan sihat, lapor portal berita MailOnline semalam.
Kajian Pejabat Statistik Kebangsaan itu mendedahkan kadar kematian dalam kalangan lelaki dan wanita bujang meningkat dua kali ganda berbanding mereka yang berkahwin.
Pakar percaya keadaan itu berlaku kerana pasangan sering mengingatkan satu sama lain agar melakukan pemeriksaan kesihatan apabila mengalami masalah kesihatan.
Selain itu, menjalani kehidupan bahagia dapat membantu mengurangkan tekanan dan menggalakkan gaya hidup sihat, manakala hidup berkeluarga dikaitkan dengan pengurangan kebarangkalian untuk terlibat dengan tabiat-tabiat berisiko.
Dalam pada itu, kehidupan bujang, bercerai atau menjadi balu dikaitkan dengan peningkatan kadar kesepian dan tekanan.
“Buat kali pertama, kami menganalisis trend demografi dalam kadar kematian berdasarkan status perkahwinan.

“Kami mendapati bahawa berdasarkan data selama 10 tahun, lelaki dan wanita yang berkahwin atau mempunyai pasangan secara konsisten mempunyai kadar kematian yang rendah berbanding individu bujang, duda, janda atau balu,” katanya. – AGENSI


Jangan ‘tepek’ tuala basah atas kepala elak sawan
Oleh ALWANI ZAFIRAH

9 Februari 2022, 3:22 pm
PETALING JAYA – Menjadi tabiat sesetengah ibu bapa yang akan ‘tepek’ tuala basah di atas kepala anak ketika suhu badan mereka meningkat dan demam.
Namun, tindakan menuam kepala dengan tuala basah adalah bahaya dilakukan kerana boleh mengundang risiko sawan.
Menerusi perkongsian Pakar Perubatan Kesihatan Awam, Dr. Mansor Ramli di laman TikTok, menjelaskan tentang cara dan kaedah jerlum kepada anak-anak dengan betul ketika demam.
Selain itu, beliau turut menerangkan dalam bentuk analogi seperti situasi periuk nasi yang memiliki haba di bahagian bawah penutup.
“Sama macam periuk nasi dan dalam situasi tuala basah ini, haba di bawah tuala akan terus terperangkap dan rasa panas itu umpama gagal dilepaskan.
“Boleh lakukan cara lain termasuk sapukan air secara terus ke kepala, leher dan juga ketiak, elakkan air terkena di tangan atau kaki supaya anak-anak tidak menggigil,” katanya.

Jelasnya, kaedah menggunakan tuala basah pada kepala anak boleh menghalang haba keluar dan apabila panas naik ke kepala, ia boleh menyebabkan anak-anak terkena sawan.
“Apabila panas naik ke kepala, ia boleh menyebabkan sawan tarik.
“Jadi, mak-mak kena jerlum air pada kepala anak setiap lima minit hanya menggunakan tangan,” katanya lagi.
Tambah beliau, selalunya kaedah menggunakan tuala basah ini tidak bertahan lama dan sering ditepis serta dibuang oleh anak-anak kerana mereka kurang selesa.
“Paling berkesan untuk keluarkan haba panas dari badan adalah dengan ‘jerlum’ air di kepala anak guna tangan, sudah tentu anak tak boleh tepis,” ujarnya.
Sementara itu, menjengah ke ruangan komen, rata-rata pengguna seperti baru tahu tentang kesan sampingan kaedah tersebut.
“Terima kasih atas pencerahan, selama ini kalau anak atau saya demam memang akan biar tuala semalaman atas kepala, lepas ini hanya sapu sahaja,” kata Aliah Suzana.
“Betul tu, cara terbaik untuk lap kepala adalah tuam dan ulang beberapa kali, bukan letak dan biar,” kata Abu Haikal.
Dalam pada itu, seorang pengguna berkongsi cara lain yang sering dilakukan ketika anak-anak demam dan ia dikatakan petua orang zaman dahulu.
“Saya biasanya sapukan kepala dan leher anak dengan air asam jawa, lepas sejam terus kurang panasnya, dari dulu mak saya ajar cara macam itu,” jelas Roshani Md. Zain. – K! ONLINE.


UMNO akur dengan keputusan SPR
Oleh MUHAMMAD ZIKRI

9 Februari 2022, 3:32 pm
PONTIAN – UMNO akur dengan keputusan Suruhananjaya Pilihan Raya (SPR) menetapkan 12 Mac depan sebagai tarikh Pilihan Raya Negeri (PRN) Johor.
Setiausaha Agung UMNO, Datuk Seri Ahmad Maslan berkata, penetapan tarikh tersebut tentunya mengambilnya kira beberapa perkara penting termasuk hari penamaan calon, tempoh kempen dan mengundi awal.
Katanya, selepas pengumuman oleh SPR ini, tentunya semua parti-parti bertanding menantikan Prosedur Operasi Standard (SOP) bagi PRN Johor oleh Kementerian Kesihatan Malaysia (KKM) dan Majlis Keselamatan Negara (MKN).
“ Setelah menanti hampir dua minggu selepas pembubaran Dewan Undangan Negeri ( DUN ) Johor pada 22 Januari lalu, hari ini SPR telah mengumumkan tarikh-tarikh bagi membolehkan PRN Johor dilaksanakan.
“Namun tumpuan selepas ini akan ke arah kepada KKM dan MKN yang akan menentukan SOP PRN Johor samada sama seperti di PRN Melaka dan Serawak atau sebaliknya,” katanya Ketika dihubungi di sini, hari ini.
Dalam sidang akhbar di Johor Bahru hari ini, SPR menetapkan 12 Mac ini sebagai tarikh Pilihan Raya Negeri (PRN) Johor bagi mengisi kekosongan 56 kerusi Dewan Undangan Negeri (DUN).

Pengerusinya, Datuk Abdul Ghani Salleh berkata, PRN diadakan selepas pihaknya menerima pemakluman rasmi daripada Speaker DUN, Suhaizan Kayat berhubung pembubaran DUN ke-14 pada 23 Januari lalu. – K! ONLINE.


Wanita kuat makan tapi kekal kurus
Oleh KOSMO!

9 Februari 2022, 3:30 pm
LONDON – Seorang wanita dari Britain menjadi sensasi internet kerana menikmati pelbagai makanan yang mengandungi sehingga 5,000 kcal kalori sehari namun dalam masa sama, masih mengekalkan saiz badan yang kurus, lapor akhbar Metro UK semalam.
Sabrina Moore, sering berkongsi di TikTok tentang bagaimana dia membelanjakan hampir £900 (RM5,107) sebulan untuk menikmati pelbagai makanan berkalori tinggi.
Tabiatnya itu bagaimanapun seolah-olah tidak memberi kesan kepada kesihatannya kerana dia mempunyai Indeks Jisim Badan (BMI) sebanyak 21 dengan ketinggian 180.3 sentimeter.
“Saya seorang yang kuat makan. Saya sering cuba untuk makan dalam kuantiti banyak seperti bapa kerana dia ialah idola saya. Keluarga kami merupakan penggemar makanan.
“Saya sering membungkus makanan atau keluar makan setiap hari pada waktu minum petang. Saya juga banyak memakan snek selain menikmati beberapa bar coklat selepas bersarapan,” katanya.
Selain itu, Moore berkata, dia sememangnya seorang yang kurus secara semula jadi.

“Saya memang kurus secara semula jadi dan tidak perlu pergi ke gimnasium,” ujarnya.
Disebabkan tabiat pemakanannya itu, Moore mengumpul lebih 341,000 pengikut di TikTok yang kagum dengan penampilannya. – AGENSI


Terlalu ikutkan petua, bayi boleh mati
Oleh NOR AZIAH MAT NOH

9 Februari 2022, 2:14 pm
PETALING JAYA – Ramai ibu bapa yang baru menyambut kelahiran zuriat pertama mengalami kesukaran membezakan antara petua lama bagi membantu proses menjaga bayi dan mengimbangkan pemahaman dari sudut sains.
Pakar Kesihatan Awam, Dr. Sandra Raman menerusi satu hantaran di media sosial miliknya meminta orang ramai untuk menegur sesetengah ibu bapa muda dan orang tua yang terlalu patuh dengan petua orang lama sehingga boleh membahayakan nyawa bayi.
“Sekarang ini ramai tidak berani untuk menegur di khalayak ramai kerana bimbang dikecam, namun tindakan itu boleh menyedarkan ibu bapa bahawa cara penjagaan mereka salah.
“Jangan terlalu ikutkan cara zaman dahulu atas alasan bayi masih baik dan sihat seperti biasa,” tegasnya.
Pakar kesihatan awam itu turut mengulas berhubung perkongsian pengikutnya yang menceritakan seorang nenek tua memberi minum air masak kepada bayi yang baru berusia sekitar dua bulan.
“Mak cik, pak cik, nenek semua tolong faham pemberian air kepada bayi berusia bawah enam bulan boleh menyebabkan garam bertambah dalam badan sehingga otak bayi bengkak dan seterusnya menyebabkan kematian,” ujarnya. – K! ONLINE.


Empat direman bantu siasatan kes rasuah projek selenggara cerun
Oleh MOHD. HUSNI MOHD. NOOR

9 Februari 2022, 2:25 pm
PUTRAJAYA – Empat lelaki masing-masing dua pegawai sebuah agensi kerajaan dan dua pemilik syarikat ditahan reman selama enam hari bagi membantu siasatan kes rasuah membabitkan kerja-kerja penyelenggaraan cerun.
Perintah reman sehingga 14 Februari itu dikeluarkan Majistret Ahmad Asyraf Mohamed Kamal di Mahkamah Majistret Putrajaya selepas pihak Suruhanjaya Pencegahan Rasuah Malaysia (SPRM) membuat permohonan tersebut pagi tadi.
Empat suspek masing-masing berusia antara 39 hingga 42 tahun itu ditahan di Ibu Pejabat SPRM Putrajaya semalam selepas hadir memberikan keterangan.
Sumber berkata, keempat-empat suspek ditahan bagi membantu siasatan kerana disyaki meminta dan menerima suapan bagi kerja-kerja berkaitan penyelenggaraan cerun jalan raya.
Menurutnya, dua pegawai agensi kerajaan terbabit yang masing-masing berusia 39 tahun kini bertugas di Negeri Sembilan manakala seorang lagi bertugas di ibu pejabat di Kuala Lumpur.
“Difahamkan, kedua-dua pegawai tersebut telah meminta dan menerima suapan daripada kedua-dua pemilik syarikat terbabit bagi mendapatkan kerja-kerja berkaitan penyelenggaraan cerun di Jalan Persekutuan dan di jalan negeri membabitkan peruntukan kira-kira RM300 juta setahun,” katanya.

Sementara itu, Pengarah Kanan Bahagian Operasi Khas SPRM, Datuk Tan Kang Sai ketika dihubungi mengesahkan tangkapan tersebut dan kes disiasat di bawah Seksyen 16 (a) (A) Akta SPRM 2009. – K! ONLINE.


Jepun terima pencalonan pertama Filem Terbaik Oscars
Oleh MOHD. HAIKAL ISA

9 Februari 2022, 2:40 pm
INDUSTRI perfileman Jepun melangkah setapak ke hadapan apabila filem terbitan Negara Matahari Terbit itu berjudul Drive My Car menerima pencalonan Filem Terbaik dalam acara berprestij dunia, Academy Awards 2022.
Kejayaan tersebut sekali gus menyaksikan buat pertama kalinya, Drive My Car arahan sutradara, Ryusuke Hamaguchi itu menjadi filem pertama Jepun dicalonkan dalam penganjuran acara yang memasuki edisi ke-94 berkenaan.
Filem yang diadaptasi daripada cerita pendek tulisan novelis tersohor Jepun, Haruki Murakami itu turut menerima tiga pencalonan utama lain iaitu Pengarah Terbaik, Filem Cereka Antarabangsa Terbaik dan Lakon Layar Terbaik.
Dalam pada itu, filem arahan Jane Campion, The Power of the Dog mendominasi edisi kali ini dengan 12 pencalonan sementara filem sains fiksyen epik, Dune menerima sebanyak 10 pencalonan.
Filem muzikal, West Side Story arahan Steven Spielberg dan naskhah separuh-biografi bernuansakan drama komedi, Belfast  masing-masing menerima tujuh pencalonan.
Filem lakonan ‘Doctor Strange’ kesayangan ramai, Benedict Cumberbatch iaitu The Power of the Dog menerima 12 pencalonan sekali gus mendominasi senarai pencalonan Academy Awards 2022 yang diumumkan semalam.
Ke semua filem yang disebutkan tersebut akan berentap dalam kategori utama iaitu Filem Terbaik di samping lima naskhah lain iaitu Coda, Don’t Look Up, King Richard, Licorice Pizza dan Nightmare Alley.

Bagi kategori lakonan, kejutan berlaku apabila Lady Gaga yang disebut-sebut bakal menerima pencalonan Pelakon Wanita Terbaik buat kali kedua terpaksa akur apabila pihak Academy mengumumkan lima calon akhir bagi kategori tersebut iaitu Jessica Chastain, Olivia Colman, Penelope Cruz, Nicole Kidman dan Kristen Stewart.
Gagal menerima pencalonan Oscar edisi kali ini, Gaga bagaimanapun dicalonkan dalam acara perfileman besar lain dalam kategori pelakon wanita terbaik iaitu Critics Choice Awards, Golden Globes, Screen Actors Guild Awards dan BAFTA Film Awards hasil lakonan mantap dalam filem House of Gucci memainkan karakter Patrizia Reggiani.
Pada 2019, Gaga mencatat sejarah sebagai wanita pertama di dunia yang dicalonkan dalam dua kategori iaitu Pelakon Wanita Terbaik dan Lagu Asal Terbaik pada tahun sama penganjuran menerusi filem A Star Is Born.
Dalam pada itu, bagi kategori Pelakon Lelaki Terbaik tahun ini, lima calon akhir ialah Javier Bardem, Benedict Cumberbatch, Andrew Garfield, Will Smith dan Denzel Washington.
Dua tahun lalu, Korea Selatan menerusi filem Parasite mencatat sejarah tersendiri apabila dinobatkan sebagai filem bukan berbahasa Inggeris pertama merangkul trofi Filem Terbaik Academy Awards selain menang tiga kategori utama lain. – K! ONLINE


Remaja perempuan bunuh bayi dakwa diperkosa rakan sekampung
Oleh NIK NUR IZZATUL HAZWANI NIK ADNAN

9 Februari 2022, 3:27 pm
KEMAMAN – Remaja perempuan berusia 15 tahun yang disyaki membunuh bayi lelaki baru dilahirkannya semalam mendakwa diperkosa rakan lelaki sekampungnya pada tahun lalu.
Ketua Polis Daerah Kemaman, Superintendan Hanyan Ramlan berkata, laporan polis berhubung kes rogol itu telah dibuat remaja perempuan terbabit pada semalam.
“Berdasarkan soal siasat awal, suspek mendakwa mengenali lelaki berusia 20-an yang juga rakan sekampungnya sebelum dirogol pada tahun lalu.
“Kita sedang memburu lelaki tersebut bagi membantu siasatan mengikut Seksyen 376 Kanun Keseksaan,” katanya ketika ditemui di sini hari ini.
Terdahulu Majistret Tengku Eliana Tuan Kamaruzaman membenarkan remaja perempuan itu ditahan reman selama tujuh hari sehingga Selasa depan.
Kosmo! hari ini melaporkan seorang bayi lelaki yang baru dilahirkan ditemui mati dengan kesan luka di bahagian dada kiri dipercayai ditikam ibunya.

Remaja perempuan terbabit dipercayai berada bersendirian di rumahnya di daerah ini sewaktu bersalin. – K! ONLINE.


Penternak rugi 17 ekor lembu mati disyaki diracun
Oleh MOHD. RIFAAT ABD. HAMID

9 Februari 2022, 2:36 pm
ALOR SETAR – Seorang penternak kerugian kira-kira RM50,000 selepas 17 ekor lembu miliknya mati secara tiba-tiba di kawasan dusun Kampung Baharu, Panchor, Mukim Derang di Pokok Sena dekat sini Ahad lalu.
Mat Suki Saidin, 55, berkata, kejadian itu disedari adiknya Hamzah,53, kira-kira pukul 6.30 petang sebelum menghubunginya yang berada di Alor Setar.
Katanya, selepas mendapat berita itu dia bergegas pulang ke kampungnya bagi memastikan sama ada benar melibatkan ternakannya dan punca kematian.
“Sebaik sampai, saya mendapati beberapa ekor lembu itu sudah mati bergelimpangan di dalam dusun buah-buahan.
“Lebih menyedihkan apabila masih ada beberapa ekor lembu yang masih lagi bernyawa tetapi dalam keadaan mulut berbuih,” katanya di sini hari ini.
Katanya, dia berasa sangat sedih dengan kejadian itu dan mengesyaki lembunya diracun oleh pihak tidak bertanggungjawab. – K! ONLINE.


Suspek kes bunuh bayi direman tujuh hari
Oleh NIK NUR IZZATUL HAZWANI NIK ADNAN

9 Februari 2022, 2:19 pm
KEMAMAN – Remaja perempuan berusia 15 tahun yang disyaki membunuh bayi lelaki baru dilahirkannya semalam ditahan reman selama tujuh hari sehingga 15 Februari depan.
Perintah reman itu dibenarkan Majistret Tengku Eliana Tuan Kamaruzaman di Hospital Kemaman di sini hari ini.
Suspek yang keciciran persekolahan beberapa tahun lalu masih menerima rawatan di wad hospital itu setelah ditahan polis kelmarin.
Terdahulu Tengku Eliana tiba di Hospital Kemaman pada pukul 12.40 tengah hari semalam.
Kes disiasat mengikut Seksyen 302 Kanun Keseksaan yang memperuntukkan hukuman mati mandatori jika sabit kesalahan.
Kosmo! hari ini melaporkan seorang bayi lelaki yang baru dilahirkan ditemui mati dengan kesan luka di bahagian dada kiri dipercayai ditikam ibunya.

Remaja perempuan terbabit dipercayai berada bersendirian di rumahnya di daerah ini sewaktu bersalin. – K! ONLINE.


WHO gesa dana RM67 bilion dari negara kaya
Oleh KOSMO!

10 Februari 2022, 10:00 pm
GENEVA – Pertubuhan Kesihatan Sedunia (WHO) menggesa negara kaya untuk menyediakan dana segera bernilai AS$16 bilion (RM67 billion) yang masih kurang untuk membiayai pelan  memerangi pandemik Covid-19.
Menurut laporan Euronews, dana tersebut boleh digunakan untuk membangunkan lebih banyak vaksin untuk diedarkan ke negara-negara miskin yang masih rendah kadar imunisasinya.
“Sains memberi kita alat untuk memerangi Covid-19 dan jika ia dikongsi secara global atas nama perpaduan, kita boleh segera menamatkan status Covid-19 sebagai sebagai kecemasan kesihatan global pada tahun ini,” kata Ketua Pengarah WHO, Dr. Tedros Adhanom Ghebreyesus.
Pemecut ACT-A, akronim untuk Akses kepada alatan melawan COVID, ialah peranti yang dicipta oleh pelbagai agensi kesihatan antarabangsa termasuk Bank Dunia serta Yayasan Bill dan Melinda Gates.
Diterajui oleh WHO, ia bertanggungjawab  mempercepatkan akses kepada alat untuk memerangi Covid-19 di negara membangun.
Salah satu komponennya adalah sistem COVAX, yang ditubuhkan pada permulaan wabak bertujuan menjamin akses yang saksama untuk seluruh dunia kepada vaksin. – Agensi


Ayam jantan berkokok tanda kehadiran Malaikat adalah benar – Zulkifli
Oleh KOSMO!

10 Februari 2022, 10:06 pm
PETALING JAYA – Semua orang pasti pernah mendengar ayam jantan berkokok tidak kiralah sama ada pada waktu siang ataupun malam.
Namun tahukah anda bahawa setiap kali ayam jantan itu berkokok menandakan ia sedang melihat malaikat.
Perkara ini adalah sahih seperti yang dikongsi bekas Menteri di Jabatan Perdana Menteri (Hal Ehwal Agama), Datuk Seri Dr. Zulkifli Mohamad Al-Bakri di laman Facebooknya hari ini.
Menurut Zulkifli ayam jantan berkokok disebabkan haiwan itu melihat malaikat adalah benar sebagaimana Rasulullah SAW menyebutnya di dalam hadith yang sahih.
Justeru katanya, kita digalakkan untuk berdoa kepada Allah SWT ketika kehadiran malaikat dengan harapan moga-moga Malaikat mengaminkan doa kita.
“Rasulullah SAW menjadikan bunyi kokok ayam jantan, sebagai tanda kebaikan, iaitu datangnya Malaikat dan kita dianjurkan berdoa.

“Hal ini menunjukkkan keistimewaan ayam jantan,” katanya.
Mengulas lanjut Zulkifli berkata, ayam jantan juga memiliki keistimewaan yang tidak dimiliki binatang lain, iaitu ia mengetahui perubahan waktu di malam hari.
“Dia berkokok di waktu yang tepat dan tidak pernah ketinggalan. Dia berkokok sebelum subuh dan selepas subuh, ia tidak pernah tersalah waktu.
“Sama ada pada malamnya yang panjang atau yang singkat. Oleh sebab itu, sebahagian ulama’ Syafi’iyah memfatwakan untuk berpegang bahawa ayam jantan mujarab dalam menentukan waktu,”ujarnya.
Sehubungan itu kata Zulkifli, kita dianjurkan berdoa ketika ayam berkokok adalah mengharapkan ucapan amin dari Malaikat untuk doa kita dan permohonan ampun mereka kepada kita, serta persaksian mereka akan keikhlasan kita.-K! ONLINE


Minum kopi tiga cawan sehari bantu hidup lebih lama
Oleh KOSMO!

10 Februari 2022, 9:05 pm
LONDON – Satu kajian terbaharu mendapati bahawa tabiat minum kopi sehingga tiga cawan sehari dapat membantu memanjangkan hayat individu, lapor portal berita MailOnline semalam.
Kajian yang mengambil masa selama 11 tahun itu turut mendedahkan bahawa individu yang mengamalkan tabiat itu juga adalah 12 peratus kurang berisiko untuk mati.
Mereka juga satu perlima kurang berisiko untuk mendapat penyakit kardiovaskular atau menderita angin ahmar.
Menurut salah seorang penulis kajian tersebut dari Universiti Queen Mary London, Dr. Steffen Petersen, hasil kajian itu menunjukkan bahawa pengambilan kopi dalam kadar sederhana tidak membahayakan kardiovaskular bahkan berkemungkinan memberi manfaat.
“Setahu kami, ini merupakan kajian terbesar setakat ini yang memberi tumpuan kepada kesan kardiovaskular daripada pengambilan kopi,” jelasnya.
Kajian tersebut melibatkan peserta yang berusia purata 56 tahun serta tidak mempunyai penyakit jantung ketika kajian bermula. Kesemua perserta dipantau selama 11 tahun.

Dalam kalangan peserta, sebanyak 22 peratus terdiri daripada bukan peminum kopi, manakala 58 peratus minum sehingga tiga cawan sehari.
Hasilnya menunjukkan bahawa peserta yang minum antara setengah hingga tiga cawan kopi sehari adalah 12 peratus kurang berisiko untuk mati berbanding bukan peminat kopi.
Selain itu, 17 peratus peminum kopi juga kurang berisiko untuk mati akibat penyakit berkaitan kardiovaskular, manakala 21 peratus lagi kurang berisiko diserang angin ahmar. – AGENSI


Amaran ribut petir di 9 negeri malam ini
Oleh ALWANI ZAFIRAH

10 Februari 2022, 6:59 pm
PETALING JAYA – Jabatan Meteorologi (MetMalaysia) mengeluarkan amaran ribut petir di sembilan buah negeri sehingga pukul 9 malam ini.
MetMalaysia dalam kenyataan berkata, negeri yang terlibat ialah seluruh Wilayah Persekutuan Kuala Lumpur, Labuan serta beberapa daerah di Perak, Kelantan, Terengganu, Pahang, Selangor, Sarawak dan Sabah.
“Di Perak, daerah yang bakal mengalami hujan lebat beserta ribut petir ialah Manjung, Perak Tengah, Kampar, Bagan Datuk, Hilir Perak, Batang Padang dan Muallim.
“Sementara di Kelantan, cuaca sama dijangka melanda Jeli, Tanah Merah, Machang, Kuala Krai dan Gua Musang,” katanya dalam satu kenyataan di sini hari ini.
Tambah kenyataan itu, MetMalaysia turut memaklumkan keadaan hujan lebat, ribut petir dan angin kencang sedang tertumpu bagi kawasan Besut, Hulu Terengganu serta Kemaman di Terengganu.
“Manakala di Pahang, kawasan yang terlibat ialah Maran, Kuantan, Bera serta beberapa daerah di Selangor termasuklah Kuala Selangor, Klang, Gombak dan Petaling,” ujarnya.

Sementara itu, di Sarawak pula, hujan lebat serta ribut petir sedang tertumpu bagi kawasan Kuching (Bau dan Kuching), Serian, Samarahan, Betong, Sarikei, Sibu, Mukah, Kapit (Song), Bintulu, Miri (Subis, Miri dan Marudi) dan Limbang.
Katanya lagi, keadaan yang sama turut berlaku sekitar Pedalaman, Pantai Barat, Tawau (Tawau) dan Sandakan (Tongod, Telupid, Kinabatangan dan Sandakan) di Sabah. – K! ONLINE


Enam hari bertarung nyawa, kanak-kanak lemas dalam parit meninggal dunia
Oleh KOSMO!

10 Februari 2022, 10:55 pm
PETALING JAYA – Selepas enam hari bertarung nyawa, akhirnya seorang kanak-kanak berusia dua tahun yang sebelum ini dilaporkan lemas dalam parit meninggal dunia.
Menerusi perkongsian di laman Facebook Mr. Wan Cai Official, kanak-kanak tersebut dikatakan terjatuh di dalam sebuah parit di tepi rumah keluarganya di Jalan Bawal, Kampung Sungai Udang, Klang.
Menurut Wan Cai, kejadian tragis yang menimpa kanak-kanak bernama Daniel itu berlaku pada 4 Februari lalu kira-kira pukul 11.15 malam.
Sebelum kejadian itu berlaku, Daniel dilaporkan bermain di halaman rumah keluarganya sebelum hilang.
“Ahli keluarganya bergegas mencari Daniel dan terlihat Daniel terbaring di dalam parit. Daniel kemudiannya diangkat keluar dari parit dan diberi bantuan pernafasan.
“Daniel seterusnya dibawa keluarganya ke hospital kerana jantung dan nadi kanak-kanak itu sudah pun berhenti. Bagaimanapun ketika dalam perjalanan si bapa terlihat van ambulan.

“Bapanya telah menyerahkan Daniel kepada pihak ambulan dan kanak-kanak itu telah diberi bantuan awal oleh petugas ambulan dan terus dikejarkan ke hospital,” kata di laman Facebook.
Mengulas lanjut, Wai Cai berkata, dengan kuasa Allah adik Daniel kembali bernafas setelah diberi bantuan kecemasan setibanya di hospital.
“Adik Daniel ditempatkan di unit rawatan rapi dengan dipakaikan mesin bantuan pernafasan. Enam hari doktor bertungkus lumus dan berusaha untuk menyelamatkan nyawa anak syurga ini.
“Namun Allah lebih sayangkan adik Daniel, dia disahkan meninggal dunia pada pukul 8.38 malam semalam,”ujarnya.-K! ONLINE


Budak lelaki 5 tahun maut jatuh tingkat 10
Oleh NOR AZIAH MAT NOH

10 Februari 2022, 7:48 pm
KAJANG – Seorang kanak-kanak lelaki berusia lima tahun maut akibat terjatuh dari tingkat 10 sebuah kuarters kediaman Briged Tengah Pasukan Gerakan Am (PGA) di sini, pagi tadi.
Ketua Polis Daerah Kajang, Asisten Komisioner Mohd. Zaid Hassan berkata, pihaknya menerima maklumat berhubung kejadian daripada orang awam menerusi panggilan kecemasan (MERS999) pada pukul 8.20 pagi.
“Mangsa dipercayai dalam keadaan tidak sedarkan diri ketika itu dan telah di kejarkan ke Hospital Universiti Kebangsaan Malaysia (HUKM) untuk mendapatkan rawatan.
“Usaha menyelamatkan mangsa telah dijalankan pada pukul 9.45 pagi namun mangsa telah disahkan meninggal dunia di HUKM,” katanya dalam satu kenyataan hari ini.
Jelasnya, hasil siasatan awal dipercayai mangsa ditinggalkan berseorangan di rumah ketika kejadian itu berlaku dan kes diklasifikasikan sebagai mati mengejut.
“Kes disiasat di bawah Seksyen 31(1)(a) Akta Kanak-Kanak 2001 kerana kesalahan pengabaian.

“Orang awam yang mempunyai maklumat boleh berhubung dengan balai polis berdekatan atau terus menghubungi Pegawai Penyiasat kes, Inspektor Mohd. Faeez Norzah di talian 013-2773407,” ujarnya. – K! ONLINE


Sejarah baharu hoki wanita ke Piala Dunia Remaja 2022
Oleh MUHAMMAD RIDUAN MOHD HANAFIAH

10 Februari 2022, 9:39 pm
IMPIAN untuk melihat skuad Projek Khas Wanita Kebangsaan beraksi di Hoki Piala Dunia Remaja Wanita 2022 tercapai selepas pasukan Jepun menarik diri bagi menyertai kejohanan tersebut pada 1 hingga 12 April 2022 di Potchefstroom, Afrika Selatan.
Konfederasi Hoki Malaysia (KHM) dalam satu kenyataan berkata, skuad hoki wanita mendapat tawaran tersebut daripada
Persekutuan Hoki Antarabangsa (FIH) ekoran terdapat satu slot kosong bagi benua Asia.
Katanya, Malaysia dipilih untuk mengisi slot tersebut berdasarkan kiraan merit yang menyaksikan Malaysia kini berada di kedudukan kelima Asia.
“Pihak pengurusan tertinggi KHM nyata gembira dengan perkhabaran dan undangan yang kami terima dan kami melihat peluang beraksi di Kejohanan FIH Hoki Piala Dunia Remaja Wanita 2022 sebagai satu penghormatan.
“Selepas berbincang, dengan pihak pengurusan tertinggi KHM serta Majlis Sukan Negara (MSN), kami sebulat suara bersetuju untuk menerima peluang yang ditawarkan bagi mengambil bahagian beraksi di Kejohanan FIH Hoki Piala Dunia Remaja Wanita 2022.
“Ini juga merupakan satu sejarah bagi hoki wanita Malaysia yang harus dibanggakan. KHM cukup berbesar hati untuk menghantar Skuad Projek Khas Wanita Kebangsaan beraksi di kejohanan tertinggi dunia itu dan ia selaras dengan misi KHM iaitu untuk membawa hoki wanita di kedudukan yang tertinggi dan terbaik di peringat Asia mahupun dunia dalam lima tahun akan datang.

“Segala perancangan dan persediaan termasuk pengumuman senarai penuh pemain yang akan menyertai kejohanan ini akan dimaklumkan dalam masa terdekat,” kata Presiden KHM, Datuk Sri Subahan Kamal.
Sejak Kejohanan Hoki Piala Dunia Remaja Wanita diperkenalkan pada 1989 di Ottawa, Canada, ini merupakan kali pertama Pasukan Remaja Wanita Malaysia akan membuat penampilan di kejohanan berprestij itu.
Bagi FIH Hoki Piala Dunia Remaja Wanita edisi kesembilan ini, Malaysia yang berada di kedudukan ranking ke-20 dunia akan menyertai Belanda di ranking No.1 dunia selain England (ke-2), Argentina (ke-3), Jerman (ke-5).
Manakala India berada di ranking ke-9 dunia. Korea (ke-11), Ireland (ke-12), Kanada (ke-13), Amerika Syarikat (ke-15), Afrika Selatan (ke-16), Rusia (ke-22), Wales (ke-23), Uruguay (ke-26), Ukraine (ke-28), dan Zimbabwe berkedudukan ke-54 dunia. – K! ONLINE


Berang hubungan cinta berakhir, remaja ugut sebar video seks
Oleh KOSMO!

10 Februari 2022, 7:00 pm
JAKARTA – Gara-gara berang hubungan berakhir, seorang remaja dari wilayah Sumatera Selatan bertindak mengugut bekas teman wanitanya untuk menyebarkan video seks mereka, lapor laman berita Suara.com hari ini.
Bukan itu sahaja, suspek dikenali sebagai CH, 19, itu turut meminta wang berjumlah 1.5 juta rupiah (RM437.80) daripada mangsa sebagai syarat agar dia tidak menyebarkan video tersebut.
Ketua Unit Siasatan Jenayah Polis Mesuji, Fajrian Rizki berkata, suspek telah pun diberkas selepas menerima aduan daripada mangsa.
Menurutnya, kedua-dua pasangan kekasih itu telah berpisah, yang membuatkan suspek bertindak mengugut mangsa.
“Suspek meminta sejumlah wang daripada mangsa dan sekiranya ingkar, dia mengugut untuk menyebarkan video lucah mereka,” katanya.
Disebabkan bimbang video itu tersebar, mangsa menuruti permintaan suspek dan bertindak memindahkan wang berjumlah 1.5 juta rupiah (RM437.80) ke dalam akaun bank miliknya.

“Suspek telah ditahan dan mengakui perbuatannya. Dia dibawa ke Balai Polis Mesuji untuk siasatan lanjut,” tambah Fajrian. – AGENSI


Lelaki cuba bunuh diri, ikat tali pada wayar elektrik
Oleh NUR ANATI JUHARI

10 Februari 2022, 11:12 pm
ALOR SETAR – Seorang lelaki dipercayai warga asing berjaya dipujuk anggota bomba dan polis ketika cuba membunuh diri di atas bumbung sebuah rumah teres setingkat di Kampung Hulu di sini hari ini.
Dalam kejadian kira-kira pukul 7.40 malam itu, lelaki berusia lingkungan 30-an terbabit dipercayai mahu menggantung diri menggunakan tali yang diikat pada wayar elektrik berhampiran rumah tersebut.
Pegawai Operasi dari Balai Bomba dan Penyelamat (BBP) Jalan Raja di sini, Pegawai Bomba Kanan II Arizal Mahmud berkata, pihaknya menerima maklumat berhubung kejadian kira-kira pukul 7.47 malam.
Katanya, sebaik tiba di lokasi, individu itu didapati masih berada di atas bumbung rumah.
“Dia pada awalnya enggan untuk turun ke bawah ketika dipujuk komander operasi, namun turun setelah ketibaan pihak polis,” katanya dalam satu kenyataan di sini hari ini.
Menurutnya, lelaki terbabit kemudian diserahkan kepada pihak polis untuk tindakan lanjut. – K! ONLINE


Bill Gates yakin Covid-19 adalah pandemik terakhir
Oleh KOSMO!

10 Februari 2022, 8:00 pm
BANDAR RAYA NEW YORK – Pengasas Microsoft, Bill Gates, yakin bahawa wabak Covid-19 akan menjadi pandemik global yang terakhir, lapor akhbar Metro UK semalam.
Keyakinan itu disuarakan menerusi sebuah buku hasil tulisannya yang bertajuk How to Prevent the Next Pandemic, yang dijangka mula dijual di pasaran pada Mei ini.
Menerusi penulisannya, Gates menggariskan beberapa langkah terperinci yang boleh dilakukan untuk menghentikan pandemik pada masa akan datang.
Beliau selain itu turut mengetengahkan pengajaran-pengajaran yang boleh dipelajari daripada pandemik ini serta membincangkan mengenai inovasi-inovasi yang diperlukan untuk menghentikan patogen dengan awal serta adil.
“Saya sudah lama berfikir mengenai perkara ini. Covid-19 menunjukkan secara jelas bahawa dunia perlu memberi keutamaan dalam menghapuskan pandemik yang menjadi ancaman kepada manusia,” katanya.
Gates menambah, meskipun jangkaan mengenai tiada lagi pandemik selepas ini adalah agak bercita-cita tinggi, namun perkembangan yang dicapai dalam dua tahun ini termasuk dari segi vaksinasi dan ilmu pengetahuan telah meletakkan dunia dalam laluan yang betul.

“Tiada sesiapa yang tidak percaya bahawa penyakit berjangkit boleh membunuh berjuta-juta penduduk atau melumpuhkan ekonomi. Namun, jika kita membuat pilihan dan pelaburan yang betul, kita boleh menjadikan Covid-19 sebagai pandemik terakhir,” ujarnya. – AGENSI


8,686 perjawatan tetap KKM diwujudkan bermula Jun
Oleh PETAH WAZZAN ISKANDAR

10 Februari 2022, 5:17 pm
PUTRAJAYA – Kerajaan bersetuju mewujudkan sebanyak 4,186 jawatan tetap tambahan di Kementerian Kesihatan (KKM) bagi tujuan melantik seramai 3,586 pegawai perubatan, 300 pegawai pergigian dan 300 pegawai farmasi bermula Jun ini.
Menteri Kesihatan, Khairy Jamaluddin Abu Bakar berkata, ia adalah sebahagian daripada 8,686 perjawatan tetap tambahan melibatkan pegawai perubatan, pegawai pergigian dan pegawai farmasi yang akan diwujudkan bermula tahun ini sehingga 2025.
Beliau berkata, keputusan itu dilakukan dalam mesyuarat Jemaah Menteri pada 19 Januari 2022 yang telah membentangkan satu memorandum yang membincangkan tentang Tawaran Baharu berhubung keperluan perjawatan tetap tambahan serta hala tuju pelaksanaan inisiatif bagi menangani isu-isu berkaitan.
“Sekurang-kurangnya 1,500 jawatan tetap Pegawai Perubatan, Pegawai Pergigian dan Pegawai Farmasi diwujudkan di KKM pada setiap tahun mulai tahun 2023 hingga 2025.
“Selain itu, sebanyak 800 jawatan tetap Pakar Perubatan dan 70 Pakar Pergigian diwujudkan di KKM pada setiap tahun mulai tahun 2023 bagi menampung keluaran pakar perubatan tetap di fasiliti kesihatan di bawah KKM,” katanya pada sidang akhbar di sini hari ini.
Khairy Jamaluddin berkata, pelan hala tuju juga sedang dibangunkan KKM bersama agensi dan kementerian yang berkaitan bagi mencari penyelesaian jangka masa pendek, sederhana dan panjang dalam kemelut berhubung pegawai lantikan kontrak ini.

“Antaranya, menubuhkan Jawatankuasa Teknikal Sarjana Muda Perubatan (SMP) dan Sarjana Muda Pembedahan Pergigian (SMPP) bagi mengoptimumkan kapasiti penawaran program dan mengawal kualiti graduan serta menilai dan mengemas kini senarai Jadual Kedua Akta Perubatan 1971.
“Selain itu, melaksanakan Peperiksaan Kelayakan Profesional bagi menangani isu kualiti dan kompetensi graduan dan memperkukuhkan Program Pengajian Kepakaran Kebangsaan,” katanya. – K! ONLINE


MPMMN tetapkan hala tuju baharu PPR
Oleh LUQMAN RIDHWAN MOHAMED NOR

10 Februari 2022, 5:46 pm
PUTRAJAYA – Mesyuarat Majlis Perumahan Mampu Milik Negara (MPMMN) hari ini bersetuju menetapkan hala tuju baharu Program Perumahan Rakyat (PPR) dengan mengambil kira keperluan semasa serta memasukkan komponen baharu ke arah menjayakan agenda Malaysia Berdaya Huni.
Perdana Menteri, Datuk Seri Ismail Sabri Yaakob berkata, pembinaan PPR baharu akan mengambil kira elemen seperti keterhubungan dan akses internet seperti fibre to the home (FTTH), jaringan hubungan pengangkutan awam serta reka bentuk yang lebih ekonomik dan lebih selesa.
Selain itu, katanya, MPMMN turut membincangkan strategi penyediaan dan pelaksanaan 500,000 unit rumah mampu milik di seluruh negara sepanjang tempoh Rancangan Malaysia Ke-12 (RMK-12) melibatkan kerajaan Persekutuan, kerajaan negeri dan pihak pemaju perumahan swasta.
“Kerajaan komited memastikan penyediaan rumah kediaman yang mencukupi, berkualiti dan mampu dimiliki bagi memenuhi keperluan penduduk yang semakin bertambah.
“Oleh itu, KPKT memperkenalkan Home Ownership Programme (HOPE) bagi melihat ekosistem yang lebih menyeluruh dalam penyediaan perumahan, pembiayaan perumahan serta program-program yang dapat membantu Keluarga Malaysia dalam pemilikan perumahan,” katanya dalam kenyataan di sini hari ini.
Ismail Sabri memberitahu, mesyuarat juga mahu Bank Negara melihat kembali model pembiayaan perumahan supaya memudahkan pemilikan perumahan.

Jelasnya, ini bagi memastikan institusi kewangan mempermudahkan pinjaman untuk golongan B40 dan M40 membeli rumah PPR dan rumah mampu milik, dengan fokus diberi untuk pembelian terus dan rent to own (sewa untuk milik).
“Semua pihak perlu memainkan peranan supaya sasaran Satu Keluarga Satu Rumah dapat direalisasikan.
“Untuk mencapai matlamat ini, Kerajaan Persekutuan akan memberi subsidi, kerajaan negeri menyediakan tanah manakala bank mempermudahkan pembiayaan bagi memastikan harga rumah PPR dan rumah mampu milik dapat dijual dengan harga yang berpatutan.
“Dalam masa yang sama, kerajaan komited untuk menyediakan rumah mampu milik untuk generasi muda supaya mereka dapat memiliki kediaman sendiri,” katanya.
Menurut Ismail Sabri, Mesyuarat dipengerusikannya itu turut memberi tumpuan kepada pembinaan rumah mampu milik di bandar kecil dan pinggir bandar untuk meningkatkan peluang golongan M40 membeli rumah.
“Kebimbangan mesyuarat adalah kos bahan binaan seperti besi dan keluli yang semakin meningkat serta penguasaan kartel dalam industri pembinaan.
“Justeru, Menteri Perumahaan dan Kerajaan Tempatan dan Persatuan Pemaju Hartanah dan Perumahan Malaysia (REHDA) diarah supaya menangani perkara ini. Jika ia berpunca daripada permit import (AP), mesyuarat mencadangkan supaya ia dibuka kepada semua,” katanya.
Beliau berkata, MPN juga mendengar pembentangan oleh Khazanah Research Institute dan Bank Negara berkenaan data-data semasa serta isu-isu berbangkit dalam aspek perumahan rakyat serta akses kepada pembiayaan bagi perumahan mampu milik.
“Maklumat-maklumat ini akan dijadikan asas kepada kerajaan untuk menambah baik strategi penyediaan perumahan mampu milik serta pengukuhan polisi-polisi berkaitan,” katanya. – K! ONLINE


Fokus pembaharuan undang-undang buruh
Oleh MUHAMMAD IKHWAN IDERIS

10 Februari 2022, 6:04 pm
PETALING JAYA – Persatuan Perusahaan Kecil dan Sederhana Malaysia (Samenta) menyeru kerajaan supaya menumpukan perhatian kepada pembaharuan undang-undang buruh dan produktiviti, berbanding memperkenalkan gaji minimum baharu.
Pengerusinya, Datuk William Ng berkata, ketika pihak persatuan tidak menentang sebarang kenaikan munasabah dalam gaji minimum, kenaikan tersebut perlu selaras dengan pertumbuhan Keluaran Dalam Negara Kasar (KDNK) dan produktiviti buruh.
Jelas beliau, pembaharuan undang-undang buruh penting supaya selari dengan perkembangan ekonomi gig dan ekonomi pasca pendemik.
“Seeloknya, kita perlu mengaitkan gaji dengan produktiviti supaya golongan pekerja dapat menikmati kemakmuran bersama apabila ekonomi negara bertambah baik.
“Sistem upah yang dikaitkan dengan produktiviti, atau PLWS yang dipromosikan oleh Kementerian Sumber Manusia sendiri mendapat banyak minat dari kalangan perniagaan termasuk perusahaan kecil dan sederhana (PKS), namun undang-undang buruh, termasuk Akta Kerja 1955 masih berasaskan masa.
“Ini bermakna sebarang perlaksaan PLWS perlu mengambil kira gaji bulanan yang berasaskan masa, bukannya sekadar berdasarkan produktiviti yang selari dengan perkembangan ekonomi gig dan ekonomi pasca-pandemik,” katanya dalam satu kenyataan hari ini.

Menteri Sumber Manusia, M. Saravanan sebelum ini memberi kenyataan bahawa kadar baharu gaji minimum akan dinaikkan kepada sekitar RM1,500 menjelang akhir tahun ini.
Menurut William, sistem gaji yang dikaitkan dengan produktiviti, bukannya gaji mínimum merupakan cara terbaik untuk memastikan perniagaan terutamanya PKS dapat mengharungi cabaran ekonomi dan pada masa sama, berkongsi kemakmuran ekonomi dengan golongan pekerja.
“Di negara seperti Australia, adalah perkara biasa bagi pekerja dibayar berdasarkan pengeluaran.
“Pembersih bilik di hotel misalnya, dibayar mengikut bilangan bilik yang dibersihkan setiap hari dan bukannya berapa jam yang dikerjakan.
“Model gaji berdasarkan pengeluaran ini juga telah berjaya dilaksanakan dalam industri e-hailing tempatan, yang mana pemandu dibayar untuk setiap hantaran bukannya sekadar mengikut jumlah waktu bekerja,” ujarnya.


Gurauan mahu pergi jauh jadi kenyataan
Oleh SUBKHI SUDARJI

10 Februari 2022, 5:51 pm
SEPANG – Gurauan seorang lelaki yang meminta rakan sekerja memenuhkan tangki bahan api kenderaan kerana dia mahu pergi jauh merupakan petanda arwah Muhamad Hazri Asliyas, 35, akan dijemput ajal dalam kemalangan pagi tadi.
Bapanya, Asliyas Sulaiman, 60, berkata, gurauan itu disuarakan rakan arwah anaknya memandangkan dia akan memandu membawa kakitangan Universiti Sains Islam Malaysia (USIM) ke Melaka hari ini.
“Malam sebelum kejadian, saya berbual dengannya agak lama dan ini jarang dilakukannya. Bahkan, ada rakan memaklumkan dia bergurau akan pergi jauh.
“Pada mulanya dia mahu tugasnya digantikan dengan rakan sekerja, namun mereka mempunyai tugasan masing-masing. Jadi dia meneruskan tugas hakikinya membawa kakitangan ke Melaka,” katanya ketika ditemui di Tanah Perkuburan Islam, Kampung Salak Tinggi, Sepang hari ini.
Asliyas yang merupakan anggota trafik Balai Polis USJ memberitahu, dia reda dengan kejadian yang menimpa anak kedua daripada empat beradik tersebut.
“Sebelum ini, arwah ada memaklumkan kepada ibu mentuanya agar membawa isteri dan anak-anaknya pulang ke Serting, Negeri Sembilan.

“Kami menganggap itu gurauan sehingga berlaku kejadian (kematian) hari ini,” katanya.
Asliyas turut mengucapkan terima kasih kepada penduduk kampung, USIM dan Polis Diraja Malaysia (PDRM) yang membantu memastikan segala urusan berkaitan jenazah anaknya berjalan lancar.
Turut mengunjungi keluarga arwah ialah bekas Menteri di Jabatan Perdana Menteri (Hal Ehwal Agama) Datuk Seri Dr. Zulkifli Mohamad al-Bakri yang merupakan Pengerusi Lembaga Pengarah USIM.-K! ONLINE


Pihak berkuasa Thailand mandulkan monyet ganggu pelancong
Oleh KOSMO!

10 Februari 2022, 6:00 pm
BANGKOK – Pihak berkuasa wilayah Petchaburi di Thailand mengambil langkah proaktif dengan memandulkam monyet-monyet liar di wilayah tersebut kerana mengancam sektor pelancongan, lapor laman berita Thaiger semalam.
Seorang penasihat bagi Kementerian Sumber Alam Semula Jadi dan Alam Sekitar berkata, bilangan monyet liar yang semakin meningkat di wilayah itu menggugat keselesaan pelancong kerana haiwan tersebut sering mencuri barangan milik mereka.
Buat masa ini, terdapat antara 1,000 hingga 1,500 ekor monyet bagi setiap daerah dan angka ini meningkat kepada 3,000 di daerah Muang.
Populasi di luar kawalan itu memaksa pihak berkuasa untuk mengasi haiwan tersebut bagi mengawal keadaan.
Dalam beberapa tahun lepas, sebanyak 600 ekor monyet telah ditangkap untuk dimandulkan sebelum dibebaskan semula.
Sampel darah turut diambil daripada monyet-monyet tersebut untuk membuat saringan sama ada ia berisiko membawa penyakit anjing gila.

Kawanan monyet di beberapa wilayah di Thailand diketahui sering memaparkan sikap agresif terutamanya di Lop Buri.
Di sebuah kawasan tokong terkenal yang digelar sebagai ‘tokong monyet’, Phra Prang Sam Yod, sering berlaku insiden pertarungan antara kawanan monyet yang berada di situ. – AGENSI


Takaful pertanian dilancar suku kedua dengan padiberas perintis
Oleh AMREE AHMAD

10 Februari 2022, 6:27 pm
PUTRAJAYA – Seramai 320,000 pesawah di seluruh negara bakal menjadi kumpulan pertama yang menerima perlindungan insurans bencana alam di bawah Skim Takaful Agromakanan.
Menteri Pertanian dan Industri Makanan, Datuk Seri Dr. Ronald Kiandee, perkara itu sedang giat diperhalusi oleh Agrobank di bawah kementerian itu sebelum dilancarkan.
“Kita harap agar pelancaran skim baharu ini akan dapat dilaksanakan segera dalam suku kedua pada tahun ini dengan petani sektor padiberas bakal jadi kumpulan perintis,” katanya pada sidang akhbar selepas merasmikan portal bersepadu baharu, MyAgro Trade dan Sesi Dialog Industri Agromakanan 2022 di sini hari ini.
Cadangan insurans bidang pertanian makanan negara disuarakan Ronald pada 15 Mac tahun lalu sewaktu majlis penyerahan bantuan Tabung Bencana Tanaman Padi di Jitra, Kedah.
Ketika itu, inisiatif tersebut bertujuan melindungi pesawah yang berdepan masalah banjir sehingga menjejaskan pengeluaran beras wilayah utara Semenanjung.
Saranan itu kembali dibangkitkan oleh banyak pemain industri pertanian ekoran bah besar pada Disember lalu yang merosakkan tanaman mereka.

Susulan itu, kerajaan memperuntukkan RM100 juta bagi membantu golongan petani dan penternak yang terkesan akibat bencana alam luar jangka di beberapa buah negeri terlibat.- K! ONLINE


Negara mampu capai pertumbuhan tiga peratus
Oleh MUHAMMAD IKHWAN IDERIS

10 Februari 2022, 6:10 pm
PETALING JAYA – Keluaran Dalam Negara Kasar (KDNK) Malaysia pada suku keempat tahun 2021 dilihat mampu mencapai pertumbuhan kukuh, dianggarkan pada kadar sekitar tiga peratus.
Pensyarah Kanan Putra Business School, Prof. Madya Dr. Ahmed Razman Abdul Latiff berkata, ini bersandarkan kepada petunjuk positif dalam beberapa sektor utama negara yang mencatat pertumbuhan menggalakkan.
“Saya lihat unjuran pertumbuhan positif dalam  lingkungan tiga peratus adalah satu angka yang  realistik, berikutan beberapa siri pertumbuhan merangkumi pelbagai sektor yang dilaporkan Jabatan Perangkaan pada suku keempat.
“Antaranya jumlah jualan sektor perkhidmatan telah menunjukkan peningkatan 5.3 peratus kepada RM460 bilion, manakala jualan sektor pembuatan pula meningkat 15.5 peratus pada Disember lalu kepada RM143.9 bilion.
“Selain itu, perdagangan borong dan runcit juga merekodkan pertumbuhan empat peratus bagi keseluruhan tahun 2021 untuk merekodkan jualan sebanyak RM1.3 trilion,” katanya ketika dihubungi hari ini.
Untuk tempoh sembilan bulan pertama tahun lepas, KDNK Malaysia meningkat sebanyak tiga peratus, berbanding penurunan 6.4 peratus dalam tempoh sama tahun 2020.

Sementara itu, Ahmed Razman optimis bagi tahun 2022 dijangka bakal menyaksikan ekonomi Malaysia terus pulih meskipun kadar jangkitan Covid-19 telah memperlihatkan peningkatan sehingga mencapai paras lima angka setiap hari.
“Antara indikator penting yang boleh dirujuk ialah meskipun jangkitan meningkat, penggunaan ventilator, katil hospital dan wad unit rawatan rapi kekal rendah, menunjukkan sektor kesihatan kita telah mampu menampung peningkatan kes dengan peratusan vaksinasi yang tinggi.
“Risiko dalaman lain yang berpotensi menganggu pertumbuhan ialah faktor politik, termasuk jangkaan pilihan raya umum pada tahun ini.
“Sekiranya kerajaan yang stabil gagal dibentuk, saya khuatir pelbagai dasar dan polisi yang telah dilaksanakan untuk memulihkan ekonomi boleh terjejas,” ujarnya.


Ambil manfaat PICK Kids untuk kanak-kanak
Oleh YATIMIN ABDULLAH

10 Februari 2022, 6:55 pm
RANTAU PANJANG – Program Imunisasi Covid-19 Kanak-kanak (PICK Kids) yang akan bermula Ahad ini di Kelantan merupakan perlindungan terbaik kepada anak-anak dalam melawan jangkitan tersebut selain mematuhi prosedur operasi standard (SOP).
Naib Pengerusi Persatuan Perubatan Malaysia (MMA) Kelantan, Tuan Zamani Amir Tuan Zakaria berkata, sebagai ibu bapa, mereka perlu mengambil tanggungjawab untuk menjaga masa depan anak-anak melalui pengambilan suntikan vaksin.
Menurutnya, semua vaksin yang disuntik sudah mendapat kelulusan dari Bahagian Regulatori Farmasi Negara (NPRA) dan ia terbukti berkesan dari segi saintifik.
“Sebagai contoh kita tidak tahu kesan jangkitan Covid-19 pada paru-paru anak-anak sama ada mereka terkena penyakit kencing manis, jantung dan darah tinggi. Hal ini kerana jangkitan ini masih baharu,” katanya ketika ditemui pemberita semasa hadir ke program Misi Bantuan Sukarelawan Kemanusian Mangsa Banjir Siri 2/2022 di Kampung Tersang di sini hari ini.
Mengulas lanjut, Tuan Zamani memberitahu, peluang mendapatkan vaksin itu perlu dimanfaatkan sebaik mungkin untuk kepentingan kesihatan anak-anak.-K! ONLINE


PRN Johor: BN umum calon sebelum 26 Februari
Oleh KHAIRUL MOHD. ALI

10 Februari 2022, 6:20 pm
ISKANDAR PUTERI – Barisan Nasional (BN) akan mengumumkan senarai calon bagi Pilihan Raya Negeri (PRN) Johor dalam tempoh dua atau tiga hari sebelum hari penamaan calon yang dijadualkan pada 26 Februari ini.
Pengerusi BN Johor, Datuk Seri Ir. Hasni Mohammad berkata, ketika ini, pihaknya sedang memuktamadkan senarai calon yang akan bertanding mewakili BN.
Menurut beliau, selain parti-parti komponen iaitu UMNO, MCA dan MIC, pihaknya juga sedang mempertimbangkan agihan kerusi kepada parti Friends of BN.
“Kita mendengar suara rakyat yang mahukan calon muka baharu, golongan profesional, wanita dan orang muda. Jadi tunggulah sehingga pengumuman dibuat.
“Soal peratusan calon muka baharu sukar untuk saya tetapkan sepertimana yang dilakukan pada PRN Melaka kerana Johor besar, jadi ramai calon yang perlu dikenal pasti,” katanya selepas merasmikan majlis pelancaran Common Ground Iskandar Space di Medini 6, di sini hari ini.
Pengerusi UMNO Johor itu turut memberi bayangan beliau kekal bertanding di Dewan Undangan Negeri (DUN) Benut pada PRN Johor kali ini.-K! ONLINE


Johor sokong buka sempadan jika keputusan bersama
Oleh KHAIRUL MOHD. ALI

10 Februari 2022, 6:50 pm
ISKANDAR PUTERI – Menteri Besar Johor, Datuk Seri Ir. Hasni Mohammad menyokong hasrat pembukaan sempadan antarabangsa khususnya melibatkan Singapura sekiranya melibatkan persetujuan kedua-dua negara.
Menurut Hasni, hal itu kerana pihaknya tidak mahu langkah membuka sempadan dan membenarkan rakyat Malaysia di Singapura pulang dibuat semata-mata atas tujuan politik.
“Selaku Menteri Besar, saya sokong hasrat untuk membenarkan mereka (rakyat Malaysia) pulang, bagaimanapun ia tertakluk kepada persetujuan bersama kedua-dua negara kerana kita tidak mahu menyusahkan rakyat.
“Kita tidak mahu kebenaran balik itu atas sebab politik, tetapi apabila mereka mahu pulang ke Singapura akan timbul isu lama menanggung kos kuarantin yang tinggi.
“Saya tidak fikir itu tindakan yang baik melainkan kerajaan buat keputusan sedia untuk membayar kos sekiranya mereka pulang semula ke Singapura,” katanya selepas melancarkan Common Ground Iskandar Space di Medini 6, di sini hari ini.
Sehubungan itu, Hasni memberitahu persetujuan membuka sempadan antarabangsa khususnya melibatkan sempadan Malaysia-Singapura perlu dibuat secara bilateral, dan bukannya unilateral.

“Sekiranya perlu kembali bekerja di Singapura tanpa menimbulkan masalah dan kerajaan Singapura bersetuju mereka boleh balik dengan hanya membuat ujian seperti inisiatif Perjalanan Lengkap Vaksin (VTL) darat, maka Johor sokong,” jelasnya.-K! ONLINE


Jemaah umrah dinasihat patuhi peraturan Arab Saudi
Oleh MOHD AZLI ADLAN

10 Februari 2022, 4:18 pm
KUALA NERUS – Menteri di Jabatan Perdana Menteri, Datuk Idris Ahmad menasihatkan semua jemaah umrah negara ini patuh dengan semua peraturan ditetapkan kerajaan Arab Saudi.
Beliau berkata, ia termasuk peraturan terbaharu menetapkan mereka mengemukakan ujian pantas antigen (PCR) yang perlu diambil dalam tempoh 48 jam sebelum berlepas ke tanah suci.
“Kita pergi tempat orang, kita kena ikut (peraturan ditetapkan kerajaan Arab Saudi).
“Begitupun, prosedur operasi standard (SOP) sedia ada ditetapkan kerajaan (Malaysia) kepada jemaah umrah sebelum ini masih berkuat kuasa dan perlu dipatuhi,” katanya.
Terdahulu beliau ditemui selepas merasmikan majlis Multaqa Murabbi Ummah peringkat Terengganu di Masjid Seberang Takir di sini hari ini.
Idris berkata, syarat lengkap vaksinasi dos penggalak masih diwajibkan dalam kalangan jemaah umrah dari Malaysia dan menjalani kuarantin di rumah sebaik pulang ke tanah air.

Sebelum ini, Agensi Berita Kuwait (KUNA) melaporkan Kementerian Haji dan Umrah Arab Saudi mengumumkan jemaah luar yang tiba di negara itu untuk menunaikan umrah tidak perlu lagi mengemukakan bukti status vaksinasi Covid-19. – K! ONLINE


Hujan lebat berterusan di Pahang dan Johor
Oleh ALWANI ZAFIRAH

10 Februari 2022, 4:59 pm
PETALING JAYA – Jabatan Meteorologi (MetMalaysia) meramalkan keadaan hujan secara berterusan bakal melanda negeri Pahang dan Johor sehingga esok.
Sehubungan itu, MetMalaysia mengeluarkan amaran hujan berterusan peringkat buruk melibatkan kawasan Rompin, Pahang serta Mersing, Johor.
Selain itu, bagi daerah Segamat, Kluang dan Kota Tinggi di Johor serta Pekan, Pahang turut menerima amaran yang sama peringkat waspada.
Sementara itu, berdasarkan carta gema radar, hujan lebat serta ribut petir sedang berlaku di Perak melibatkan kawasan Bagan Datuk dan Hilir Perak serta Kuala Krai, Kelantan.
“Di Terengganu, kawasan yang terlibat adalah Besut, Setiu, Kuala Nerus, Hulu Terengganu, Kuala Terengganu, Dungun dan Kemaman.
“Manakala cuaca buruk itu turut melanda kawasan Maran dan Kuantan di Pahang,” katanya di sini hari ini.

Tambah MetMalaysia, hampir keseluruhan negeri Sabah dan Sarawak sedang menerima taburan hujan yang lebat ketika ini.
“Keadaan hujan lebat serta ribut petir bagi enam negeri terlibat dijangka berterusan sehingga pukul 7 malam hari ini,” ujarnya. – K! ONLINE


PRN Johor : Parti Bangsa Malaysia tanding 2 kerusi DUN
Oleh KHAIRUL MOHD. ALI

10 Februari 2022, 4:22 pm
JOHOR BAHRU – Parti Bangsa Malaysia (PBM) bakal bertanding di dua kerusi Dewan Undangan Negeri (DUN) Johor dalam Pilihan Raya Negeri (PRN) ini yang akan diadakan pada 12 Mac ini.
Ketua Penerangannya, Zakaria Abdul Hamid berkata, pihaknya akan mengumumkan kerusi dan nama calon yang akan bertanding sebelum hari penamaan calon iaitu pada 26 Februari ini.
Katanya, PRN Johor adalah medan terbaik untuk PBM memperkenalkan Agenda The Great Reset 2030 mereka.
“Agenda itu terdiri daripada enam tunjang utama iaitu mengeratkan perpaduan kaum, meningkatkan penglibatan golongan muda, memperkasa peranan wanita, pembangunan ekonomi negara, menjana perkembangan sains dan teknologi serta peningkatan kualiti pendidikan di Malaysia.
“Kami berharap dapat memberi saingan kepada parti-parti politik lain yang bertanding di dalam PRN kali ini dengan iltizam mengukuhkan aspirasi demokrasi di Johor,” katanya dalam satu kenyataan, di sini hari ini.
Semalam, Suruhanjaya Pilihan Raya (SPR) memaklumkan PRN Johor akan diadakan pada 12 Mac, manakala tarikh mengundi awal pada 8 Mac dengan tarikh penamaan calon ditetapkan pada 26 Februari.-K! ONLINE


11 tahun tanggung perut besar kerana penyakit misteri
Oleh ALWANI ZAFIRAH

10 Februari 2022, 4:40 pm
PETALING JAYA – Berat mata memandang, berat lagi bahu yang memikul.
Itulah peribahasa yang sesuai untuk menggambarkan kisah duka seorang gadis apabila terpaksa menanggung sakit selepas perutnya semakin membesar seperti wanita mengandung.
Menerusi perkongsiannya di TikTok, gadis dengan akuan @bungafloraa itu, bercerita tentang kehidupannya apabila sering dipersoal oleh rakan-rakan di media sosial apabila dia sering memuat naik wajahnya sahaja.
Menurut gadis itu, dia merasa segan dan malu untuk memaparkan bentuk badannya kepada umum kerana bimbang akan mendapat kecaman atau disalah anggap oleh orang lain apabila melihat perutnya yang membesar tanpa sebab.
Dalam pada itu, dia mendakwa penyakit misteri yang ditanggungnya itu disebabkan terkena gangguan makhluk halus.
“Pernah satu hari saya ditahan di hospital dan setelah diperiksa, doktor melihat seperti ada sesuatu di dalam perut saya dan memohon kebenaran untuk melakukan pembedahan.

“Kesudahannya dalam perut saya tidak ada apa-apa, yang ada hanya kesan luka sahaja, tapi sering terasa berat,” katanya.
Jelasnya, dia telah menghabiskan ribuan ringgit demi mendapatkan rawatan penyembuhan kepada penyakitnya.
“Saya dah cuba pergi dapatkan rawatan di merata tempat, kalau bab duit jangan cakap lah, dah puluh ribu habis,” ujarnya.
Sementara itu, menjengah ke ruangan komen, rata-rata pengguna turut bersimpati dengan nasib gadis tersebut serta mendoakan agar dia diberikan kesembuhan.
“11 tahun, lamanya awak boleh ceritakan kisah dari awal hingga sekarang ini, saya berminat nak tahu kisah seorang gadis kuat macam awak, semoga kembali sihat seperti biasa,” kata @rokozikinaskas.
“Ya Allah, angkatlah sakit yang ditanggung adik ini, berikanlah kesembuhan padanya,” luah Rohana Yusuf.
“Ada orang kata ini penyakit busung dulu abah saya pun pernah kena, merata tempat juga ikhtiar untuk berubat. Alhamdulillah sekarang dah sihat, banyakkan berdoa,” kongsi Mariam Marissa. – K! ONLINE


Redmi Note 11, sarat dengan pelbagai ciri dan spesifikasi hebat
10 Februari 2022, 4:57 pm
Siri Redmi Note 11 diberi rekaan rapi dan rata, selain dilengkapi ciri mercu. – Foto Xiaomi
JENAMA peneraju teknologi global, Xiaomi mengumumkan ketibaan empat telefon pintar yang dijual pada harga kelas pertengahan, namun dilengkapi ciri dan prestasi mercu terbaharu iaitu siri Redmi Note 11, baru-baru ini.
Redmi Note 11 Pro 5G, Redmi Note 11 Pro, Redmi Note 11S dan Redmi Note 11 digelar juara telefon pintar kelas pertengahan bukan hanya kerana harganya yang berpatutan, tetapi sarat dengan ciri dan spesifikasi hebat seperti skrin lebar, bateri berkapasiti besar, pengecasan pantas dan banyak lagi.
Redmi Note 11 Pro 5G, Redmi Note 11 Pro dan Redmi Note 11S dilengkapi sensor utama 108 megapiksel (MP), manakala Redmi Note 11 pula dilengkapi sensor utama 50MP yang mampu mengambil gambar dengan julat dinamik dan prestasi warna yang lebih tinggi bagi mengeluarkan hasil yang sempurna walaupun dalam cahaya malap.
Manakala, bahagian hadapan Redmi Note 11 Pro 5G, Redmi Note 11 Pro dan Redmi Note 11S pula dilengkapi kamera hadapan 16MP yang mampu mengambil swafoto jelas dan kelihatan semula jadi.
Selepas ini, saat-saat indah bersama yang tersayang dapat diabadikan dengan lebih jelas supaya memori bermakna itu tersimpan selamanya.

Pengalaman pengguna yang lancar
Redmi Note 11 Pro 5G dan Redmi Note 11 Pro mempunyai kadar penyegaran tinggi sehingga 120Hz dan kadar pensampelan sentuhan sehingga 360Hz, manakala Redmi Note 11S mempunyai kadar penyegaran tinggi sehingga 90Hz dan kadar pensampelan sentuhan sehingga 180Hz.
Siri Redmi Note 11 juga meningkatkan pengalaman skrin dengan animasi yang lebih lancar dan peralihan bebas lag serta mencatat sentuhan jari yang lebih tepat.
Dengan saiz skrin 6.67 dan 6.43 inci, siri Redmi Note 11 memaparkan warna dan perincian yang lebih terang, sambil mengekalkan kesegaran dan kejelasan walaupun dalam cahaya siang yang terang.

Reka bentuk tepi siri Redmi Note 11 juga dihasilkan rapi dan rata supaya paparan yang dilihat pengguna lebih lancar.
Justeru, tiada lagi gangguan ketika menonton video atau bermain permainan video dengan paparan skrin yang rata di bahagian tepi.
Ia juga dilengkapi dwi pembesar suara ‘super linear’ yang terletak di bahagian atas dan bawah telefon supaya bunyi yang terhasil lebih jelas seterusnya memberikan pengalaman telefon pintar terbaik buat pengguna.
Penuh berkuasa
Redmi Note 11 Pro 5G dikuasakan oleh pemproses octa-core Snapdragon® 695 tercanggih yang dilengkapi sambungan 5G, teknologi 6nm peringkat perdana dan kelajuan jam sehingga 2.2 GHz.
Redmi Note 11 Pro dan Redmi Note 11S kedua-duanya mempunyai pemproses MediaTek Helio G96 okta-teras termaju dan sehingga 8GB RAM.
Justeru, tiada lagi gangguan ketika bermain permainan video sama di dalam talian bersama rakan dan ahli keluarga selepas ini.
Redmi Note 11 dilengkapi dengan pemproses Snapdragon® 680 yang dibina menggunakan proses 6nm peringkat perdana untuk menyampaikan prestasi unggul sambil menjimatkan kuasa.
Keempat-empat peranti siri Redmi Note 11 disertakan bateri berkapasiti besar 5,000mAh.
Oleh itu, pengguna tidak perlu bimbang sekiranya kehabisan bateri ketika berada di luar rumah kerana kapisiti bateri disertakan pada siri Redmi Note 11 mampu bertahan sepanjang hari.

Di samping kapasiti bateri yang luar biasa, siri Redmi Note 11 iaitu Redmi Note 11 Pro 5G dan Redmi Note 11 Pro disertakan pengecasan turbo 67W tahap perdana Xiaomi yang hanya mengambil masa sekurang-kurangnya 15 minit untuk mengisi 50 peratus bateri.
Redmi Note 11S dan Redmi Note 11 pula menampilkan pengecasan pantas 33W Pro yang membolehkan anda mengecas sehingga 100 peratus dalam masa sejam.
Kini, anda boleh mengecas telefon pintar ketika bersiap sebelum keluar rumah dan tidak perlu bimbang lagi akan isu kehabisan bateri.

Redmi Note 11 Pro 5G (8GB+128GB) dan Redmi Note 11 Pro (8GB+128GB) masing-masing boleh didapati pada harga RM1,299 dan RM1,099 melalui pratempahan bermula 11 hingga 18 Februari 2022 di mana-mana Kedai Sah Xiaomi.
Manakala, Redmi Note 11s (8GB+128GB) dan Redmi Note 11 (6GB+128GB) pula masing-masing boleh didapati pada harga RM999 dan RM799 bermula 11 Februari 2022 di mana-mana Kedai Sah Xiaomi.
Dapatkan telefon pintar pilihan anda hari ini di kedai Xiaomi yang sah bagi merebut hadiah premium bernilai RM328 untuk Redmi Note 11 Pro dan Redmi Note 11 Pro 5G dan hadiah premium bernilai RM139 untuk Redmi Note 11s dan Redmi Note 11.
Layari Facebook Xiaomi untuk mengetahui maklumat lanjut mengenai siri Redmi Note 11.


KDN sahkan penahanan Mohammed Khairuzzaman
Oleh MOHD. HUSNI MOHD. NOOR

10 Februari 2022, 4:36 pm
PUTRAJAYA – Kementerian Dalam Negeri (KDN) hari ini mengesahkan bekas Pesuruhjaya Tinggi Bangladesh, Mohammed Khairuzzaman ditahan oleh pihak berkuasa negara ini.
Menterinya, Datuk Seri Hamzah Zainudin berkata, lelaki itu ditahan mengikut prosedur perundangan sedia ada.
“Saya sedia maklum mengenai tangkapan itu. Segala apa berlaku adalah mengikut perundangan, kalau ada kesalahan kita akan tangkap.
“Jika ada permintaan dari negara asal yang kita rasa kebenarannya, kita akan lakukan (tangkapan) dan segalanya dilakukan mengikut prosedur,” katanya pada sidang akhbar, hari ini.
Ditanya sama ada suspek akan di bawa ke negara asal, Hamzah berkata, beliau menjelaskan tiada maklumat mengenai perkara itu.
Sebelum ini, agensi media antarabangsa melaporkan, Mohammed Khairuzzaman ditahan kerana didakwa tinggal di negara ini sebagai pelarian.

Beliau ditahan di rumahnya di sekitar Ampang semalam dan dijangka akan dihantar ke Bangladesh.- K! ONLINE